text:
336 skúlabørn royndu borðtennis
Hesa vikuna hava nógv føroysk børn roynt borðtennis fyri fyrstu ferð. Møguleikan hava tey havt umvegis eitt átak hjá Borðtennissambandi Føroya, har Jan Berner, mennari, og Pætur Albinus, ungdómslandsliðsvenjari, hava verið á gátt í føroyskum skúlum og skipað fyri stuttligum og gevandi borðtennisspølum í ítróttartímunum.
Vitjað varð í skúlanum við Løgmannabreyt og í Trongisvágs skúla. Í alt 336 næmingar í aldursbólkinum 1. til 5. flokk sluppu at royna seg, og tey lótust stuttleika sær óført. Borðtennis er prógvað at vera gott fyri lítil børn, tí partar í spælinum stimbra týðandi eginleikar so sum at hugsavna seg og at hugsa ein leik fram.
Samstundis sum børnini stuttleikaðu sær og fingu ein smakk fyri borðtennis, so fingu lærararnir eisini íblástur til hvussu ein kann skipa fyri borðtennis í skúlatímunum. Umboðini hjá Borðtennissambandi Føroya kendu stóran áhuga ímillum lærararnar, og borðtennis varð sum heild sera væl móttikið í báðum skúlum.
Átakið við skúlavitjanum er partur av nýggju menningarætlanini hjá Borðtennissambandi Føroya, har eitt av endamálunum er at fáa fleiri børn at spæla borðtennis. Fyrstu úrslitini við átakinum sóust eisini alt fyri eitt, tí longu hesa fyrstu vikuna hava nøkur nýggj børn verið og roynt seg í venjingartímum hjá Tór í Havn og TBF á Tvøroyri.
Møguleiki er fyri, at átakið við skúlavitjanum verður endurtikið í næstum. Er áhugi fyri at fáa vitjan av venjarum úr føroyska borðtennislandslagnum at skipa fyri stuttligum og mennandi spølum í ítróttartímunum í skúlunum, so er ikki at aftra seg við at seta seg í samband við Borðtennissamband Føroya.


c: text/html

text:
Ari av Rana
06.11.2017 - 10:20
Tíðindi > Uttanlands > Annað
Fleiri kend fólk eru millum tey, sum eru avdúkað í paradísskjølunum.
- Bretska drotning Elizabeth hevur gjøgnum sínar ognir sett fleiri milliónir pund í ein grunn í Cayman Islands.
- Apple, Nike, Uber og Facebook sigast, at hava framt ágangandi skattaundandrátt. Júst hvussu er ikki kent.
- 120 politikarar í 50 londum og fleiri kend fólk flyta teirra ríkidømi til skattaskjólslond. Tað er ikki kent akkurát hvørji hesi eru, tó verður Bono úr U2 nevndur.
- Skjølini vísa samband millum Juri Milner, ein russiskur pengaíleggjari, sum hevur lagt pengar í Facebook og Twitter, og tvey russisk feløg sum staturin eigur, sum eru kend fyri teirra tætta samband við russisku stjórnina. Eitt nú hevur Gazprom stórar peninganøgdir í feløgum í skattaskjóli, og hevur saman við einum samstarvsfelaga legt nógvar pengar í Facebook. Tilsamans eru fleiri milliónir krónur franra frá russiskum stovnum til Facebook og Twitter.
- Fleiri lyklaráðgevarar og ministarar hjá amerikanska forsetanum, Donald Trump, hava pengar standandi í londum við lágum skatti. Hetta er millum annað fíggjarmálaráðharrin Steve Mnuchin, uttanríkisráðharrin Rex Tillerson, fíggjarligi ráðgevin Gary Cohn, og ambassadørurin í Russlandi Jon Huntsmann.
- Skjølini vísa eisini, at amerikanski handilsmálaráðharrin, Wilbur Ross, ger handil saman við svágrinum hjá russiska forsetanum, Vladimir Putin. Millum annað kann Wilbur Ross vinna pening, um nøkur russisk feløg, sum eru undir revistiltøkum frá USA, hava framgongd.
Keldur: The Guardian, Finans

robotstxt: allowed

filter: keep


text:
Kitty Crowther er belgiskur myndprýðari og rithøvundur. Hon er fødd 4. apríl 1970 í Brüssel. Hon og maðurin búgva í Blanmont við tveimum synum.
Hon las grafiska list á Institut Saint-Luc í Brüssel. Hon bæði skrivar og myndprýðir sínar egnu bøkur og myndprýðir fyri aðrar rithøvundar.
Hennara fyrsta bók kom út í 1994, og hon hevur higartil skrivað út ímóti fjøruti bøkur.
Myndir hennara eru eyðkendar av verum úr søgum og ævintýrum. Hon endurnýggjar tær og letur tær møta okkara modernaða lívi. Tema, ið koma aftur og aftur, eru einsemi og at taka ræði á egnum lívi. Bøkurnar eru eyðkendar av realistiskum álvara og ævintýrum av sálarfrøðisligum dýpdum.. Myndirnar hava sera nógv at siga fyri søguna. Hon brúkar penn, blýant, litblýantar og akvarell og hevur ein karikeraðan, kenslusaman, eitt sindur naivistiskan stíl.
Hon hevur myndprýtt søguna Vætturin, sum Astrid Lindgren hevur skrivað, og sum Bókadeildin endurútgav í 2013.
Útgáva:
2018 Søgur um náttina
Ummæli:
Susanna Ekström: Sagor om natten. Opsis barnkultur. nr 3/2017
Heiður:
2010 Astrid Lindgren Priset


text:
Lodi
Lodi (lombardeisiskt mál: Lòd)[1] er ein býur og kommuna í Lombardia, í Norður-Italiu, sum liggur 35 kilometrar í ein landsynning av Milano. Tann 31. desember 2013 búðu 43.465 fólk har.[2]
Størsti parturin av Lodi liggur við vestara áarbakka av Adda ánni.
Innihaldsyvirlit
Vørur frá Lodi[rætta | rætta wikitekst]
Ein av best dámdu vørunum frá Lodi er Granone Lodigiano, ið er ein ostur, ið minnir um Parmesan ostin. Granone Lodigiano verður skorin sum tunt pappír, tá ið hann verður serveraður og nevnist tá Raspadüra.
Ein onnur vetrarvøra frá Lodi er Filsòn, ið er valnøtir ið eru turkaðar og royktar og hanga saman í longum røðum. Tær verða seldar í vetrarferiuni, á San Bassiano degnum hvørt ár hin 19. januar.
Ein onnur vøra frá Lodi er ein turr valnøtukøka, ið nevnist Tortionata.
Myndir[rætta | rætta wikitekst]
Vinarbýir[rætta | rætta wikitekst]
- Konstanz (Týskland).
- Lodi (Kalifornia) (Sambandsríki Amerika).
- Omegna (Italia).
- Fontainebleau (Frakland).
Keldur[rætta | rætta wikitekst]
- ↑ Age Bassi, Storia di Lodi s. 30-31.
- ↑ Istituto nazionale di statistica


text:
10. Jul 2012
...
09. Jul 2012
Fríggjadagin og leygardagin var afturvendandi fótbóltskúlin í Sandavági. Eini 80 børn luttóku og aftur í ár var tiltakið sera væl eydna.
02. Jul 2012
Eftir drúgva tíð darvaður av skaða, er Rógvi endiliga á veg aftur. Rógvi bleiv skaddur stutt eftir summarsteðgin í fjør og hevur tí ikki spælt tað stóra í eitt heilt ár. Nú hevur hann verið undir knívið á landssjúkrahúsinum og kann so smátt byrja at...
02. Jul 2012
Ímillum mongu góðu úrslitini hjá U-liðunum hjá 07 Vestur fyrru hálvu í ár, mundi helst eitt av hæddarpunktunum vera framførslan hjá Gentum U12. Genturnar úr Bø, Sørvági, Miðvági, Sandavági og Kvívík spældu 13 dystir og vunnu allar!
30. Jun 2012
Ikki óuppiborið fóru gestirnir til hús aftur við øllum fríggjakvøldið. Við tapinum lótu vit 1. plássið aftur til AB og Skálamenn tættari okkum.
26. Jun 2012
Í 1. deild er heilt umfar spælt í dag. Vit spældu móti botnliðinum NSÍ, meðan toppuppgerð millum AB og Skála var leikt á Skála. Vit vunnu okkara dyst 1-3, meðan AB tapti 1-0, sum viðførðir at vit liggja á 1. plássi nakrar dagar.
23. Jun 2012
Tað gjørdist ein rættiliga tryggur heimasigur uppá 3-0 móti B68 í Sørvági. Heimaliðið var nógv betra liðið, kann eg helst siga, uttan at gera meg inn á nakran. Fyrri hálvleikur var merktur av meiri tilvildarligum spæli, og fáir møguleikar vóru. Heimaliðið hevði bóltin meiri, meðan gestirnir løgdu seg eftir at standa ímóti og royna seg við umstillingum og diagonalavleveringum.
19. Jun 2012
Eli Hentze og Jógvan Hendrik Samuelsen hava úttikið 18 leikarar, ið um mánaðarskifti juli-august skulu umboða Føroyar til Brøndby Cup 2012 fyri U15-lið.


text:
Sølan av tubbaki fallin við meira enn 10 prosentum í januar.
Undan
jólum fór Fólkaheilsuráðið í holt við eitt átak, har roykjarar, ið vóru
sinnaðir at leggja av, fingu møguleikan at melda seg til eina SMS-skipan, har
teir kundu fáa eini stimbrandi boð, hvønn dag í gott og væl ein mánað og
eftirfylgjandi eitt ella tvey sms um vikuna tær næstu áttu vikurnar. Talið av teimum,
sum vóru tilmeldað, var væl omanfyri túsund, og eini sekshundrað vóru við allan
vegin ígjøgnum og heilt til endans.
Tá
eingin kanning er knýtt at átakinum, er ilt at meta um, hvussu nógv koma
ígjøgnum roykfrí í hinum endanum. Tó so, hagtøl aðrastaðnis benda á, at ein góð
helvt av teimum, sum er tilmeldað slíka skipan, gjøgnumførir roykistoppið.
Ein
onnur ábending er innflutningur av tubbaki, men her er so mikið av tíðarmuni
millum veitingarnar, sum koma higar til lands, og tíðarskeiðið, tá sjálv sølan
fer fram, so tað er ikki tað, tú í fyrstu atløgu kanst brúka til at gera
metingar eftir, hvussu stórt brúkið av tubbaki er.
Harafturímóti
er sølan av tubbaki verd at hefta seg við, tá krambúðir og samtøk annars hava
neyv hagtøl yvir søluna. T.d. hava vit fingið ábendingar frá einum samtaki, at
sølan av tubbaki hjá teimum er farin rættiliga nógv niður, tá hugt verður at
tølunum frá viku 1 til viku 9 í ár. Her er sølan minkað við meira enn 10
prosentum fyri hetta tíðarskeiðið. Tó skal tað fyrivarni nevnast, at hetta er
bert fyri tveir av handlunum, sum eru ávikavist í Klaksvík og Havnini, men hetta
er ivaleyst umboðandi fyri søluna sum heild fyri hetta tíðarskeiðið, men tað
vita vit kortini ikki. Vit gleðast sjálvandi um hesa afturgongd í søluni hjá krambúðunum
og vóna, at tær fara at selja so mikið meira av frukt og grønmeti í staðin. Í
hvussu so er, mæla vit fólki til at seta okkurt gott í staðin fyri tubbakið
– her er frukt og grønmeti eitt gott boð.
Sum sagt, fleiri enn 1000 meldaðu seg til skipanina, sum er púra ókeypis. Fólkaheilsuráðið er sera væl nøgt við, at so mong hava tikið undir við hesum átakinum, og vísir á, at enn ber til at vera við.
Vit
rokna við, at eini 600 fara at koma á mál við sínum ætlanum hesa ferð. Sostatt
skuldi átakið fingið tølini fyri roykjarar at fallið munandi í ár. Við
sølutølunum sum grundgeving saman við royndunum aðrastaðnis, so kunnu vit vóna
at síggja eina niðurgongd við umleið fýra prosentum í ár.
Fólk kunnu framvegis melda seg til hetta komandi hálva árið. Tú kanst byrja nær tað skal vera.
Melda til við at senda eitt sms við tekstinum “gevst” til 1919
www.folkaheilsa.fo


text:
Friday, July 31, 2015
Tí má veiðiliðið eiga skip
At eiga hóskandi skip vísir seg ofta at vera avgerandi fyri at kunna staðfesta fiskiríkidømi og vinna veiðirættindi, eisini í millumtjóða samanhangi, sigur Mortan Johannesen, reiðari fyri Enniberg og fyrrverandi skipari.
Ført hevur verið fram í seinastuni at vinnuligur fiskiskapur kann væl og virðiliga virka og mennast víðari í einari skipan har fiskireiðarar ístaðin fyri at eiga skip velja at leiga sær veiðitól, og at hetta hevði verið búskaparliga optimalt fyri eitt land sum Føroyar. Víst verður á at tey ið reka fiskiskap harvið sleppa undan íløgum í dýr skip og soleiðis kunnu frígera seg frá tyngjandi rentum og avdrøgum — at fiskiskip ístaðin kunnu leigast eftir tørvi og allur kostnaður av hesum dragast frá í rakstrinum sum beinleiðis útreiðslur.
Hetta ljóðar snilt og kann, undir røttum fyritreytum, eisini rigga — í øllum førum í teoriini. Í praksis lýpur tó ketan av so skjótt tankin skal umsetast til fiskivinnuligan veruleika í Føroyum.
Tíðin er ofta ein sera kritiskur táttur tá talan er um fiskarí, og tað óvæntaða kann spæla ein stóran leiklut. Leiting eftir fiski og menning av nýggjum fiskaríum er altíð við í myndini, ikki minst hjá rokskiparum, sum eru gull verdir fyri eitt og hvørt fiskireiðarí.
Eitt framkomið og stórt fiskiskip er sum ein heimur fyri seg — har er ein ørgrynna av umstøðum sum gera seg galdandi, og er okkurt sum ikki riggar so kann tað hava avleiðingar fyri fiskiskapin ella annað, eitt nú trygdina umborð. Tað er tí sera umráðandi at útgera og innrætta skipið upp á best hugsandi máta til tað fiskarí sum talan er um.
Makrelurin sum dømi
Tú kanst leiga eitt skip til farmaflutning ella aðra bundna uppgávu, men fiskarí? Tað ber til í summum førum í styttri tíðarskeið millum reiðarí sum hava gott sínamillum samstarv frammanundan og kenna hvønn annan væl; men at finna rætt skip til rætta tíð er ikki sum at siga tað.
“Eg vil siga at tað ger allan munin at eiga skipið,” sigur Mortan Johannesen, reiðari fyri flakatrolaran Enniberg. “Tú hevur eitt skip og skalt ikki lata tað frá tær um stutta tíð, og tú kanst gera alt tað við skipið sum er neyðugt fyri at tað skal kunna vera so effektivt sum møguligt. Tað er so nógv sum má tillagast. Um tú skalt leiga skip, so er tað altíð ein stórur spurningur um tú yvirhøvur fært hóskandi skip til leigu og til tíðina, og um tú fært rætt fólk við.”
Mong er dømini um slíkar støður har tað vísti seg at vera avgerandi at eiga hóskandi skip. Sum herfyri tá stríðið stóð við ES og Noreg um rættin at fiska makrel.
“Tann nógvi makrelurin gav møguleika til nýtt fiskarí,” leggur Mortan Johannesen afturat. “Høvdu vit tá ikki havt tey skipini sum vit høvdu, so var tað ómøguligt at lofta hesum møguleika. Vit høvdu ikki klárað at fiska so stórar mongdir av makreli upp á stutta tíð og høvdu ikki kunnað staðið ímóti trýstinum frá ES. Men av tí at vit høvdu førleikan og veiðiorkuna kundu vit staðfesta og prógva til fulnar at so nógvur makrelur var inni á føroyskum øki, og vit vóru før fyri at fiska hann og fáa hann til høldar. Skuldu vit tá verið noydd til at leiga skip fyri at sleppa at fiska, høvdu vit neyvan komið nær námindi hesum.”
At politikarar eru farnir at tosa um at vinnan bara kann leiga sær skip, heldur Mortan Johannesen vera órógvandi. “Eg haldi tey ið vilja at fiskivinnan skal bara leiga sær fiskiskip vita ikki hvat tey tosa um. Og hetta er ikki fyrstu ferð at politikarar og onnur ið fáa ilt av at tað gongur væl hjá summum, vilja so gjarna grípa inn. Eg eri bara bangin fyri at tey seta seg ikki ordiliga inn í tingini og kunnu lættliga gera eina vanlukku. Hetta minnir eitt sindur um teir bíligu koltrolararnar sum alt kórið vildi at vit skuldu hava aftan á kríggið; hetta var jú vitleyst og tað vistu íslendingar, sum sleptu sær av við sínar og keyptu meira modernað skip. Vit fingu ikki meir enn einar tveir-tríggjar av teimum modernaðu trolarunum og teir fingu eyknevnið fólkaflokstrolarar, men teir blivu eitt gullnám.”
Duga teir at bøta?
Svágur til Mortan Johannesen, Eiler Jacobsen sáli, var tiltikin fiskiklógv. Eitt av fleiri stórum fiskaríum ið hann gjørdist upprunin til síðst í 1960unum, var Norðsjóvar sildin.
“Tá var um at vera liðugt við sildafiskiskapinum norðan fyri Føroyar, men politikarar vóru sera negativir um tað teir kallaðu ‘Norðsjóvar lygnin’ og trúðu ikki upp á Norðsjógvin sum vinnumøguleika fyri føroyingar. Einaferð Eiler silgdi niður til Hirtshals við einari sildalast sær hann á veg heim aftur, ikki langt norður úr Jyllandi, hvussu alt kókar í sjónum, og steðgar so á fyri at gera eitt kast. Tað vísti seg at yðja í sild og teir fóru so aftur til Hirtshals at landa, og blivu so við í eina tíð har og gjørdu fleiri roktúrar. Skjótt komu onnur skip eisini at fiska har um somu leið, bæði føroyingar og aðrar tjóðir. Og hetta bleiv bjargingin fyri fleiri í Føroyum.”
Um sínar drúgvu royndir við Enniberg, bæði sum skipari og reiðari, leggur Mortan dent á týdningin av at hava gott og væl vant fólk umframt eitt skip í góðum standi í allar mátar.
“Einki skip hevur júst ta útgerð og ta manning sum krevst til akkurát hetta sum vit gera. Tílíkt tekur tíð at byggja upp. Onkur av manningini hevur verið við so leingi sum í 48 ár, og tað er sjálvandi meira enn vanligt. Men arbeiðið umborð er heilt serligt, tað er ikki bara standard rutinur. Tí er tað so avgerandi við góðum fólki — fólk sum duga sítt arbeiði og eru til at líta á. Tað ræður um at ikki noyðast at bróta túr av tí okkurt ikki virkar sum tað skal ella manglar; so tú mást hava allar neyðugar eykalutir við. Tá tú skræðir eitt trol, hvussu nógvir duga at bøta? Munurin millum at skula brúka eina eina løtu og at skula leggja ein heilan dag niður til tílíkt, mitt í fiskiskapi, kann vera avgerandi fyri raksturin.”
Ført hevur verið fram í seinastuni at vinnuligur fiskiskapur kann væl og virðiliga virka og mennast víðari í einari skipan har fiskireiðarar ístaðin fyri at eiga skip velja at leiga sær veiðitól, og at hetta hevði verið búskaparliga optimalt fyri eitt land sum Føroyar. Víst verður á at tey ið reka fiskiskap harvið sleppa undan íløgum í dýr skip og soleiðis kunnu frígera seg frá tyngjandi rentum og avdrøgum — at fiskiskip ístaðin kunnu leigast eftir tørvi og allur kostnaður av hesum dragast frá í rakstrinum sum beinleiðis útreiðslur.
Hetta ljóðar snilt og kann, undir røttum fyritreytum, eisini rigga — í øllum førum í teoriini. Í praksis lýpur tó ketan av so skjótt tankin skal umsetast til fiskivinnuligan veruleika í Føroyum.
Tíðin er ofta ein sera kritiskur táttur tá talan er um fiskarí, og tað óvæntaða kann spæla ein stóran leiklut. Leiting eftir fiski og menning av nýggjum fiskaríum er altíð við í myndini, ikki minst hjá rokskiparum, sum eru gull verdir fyri eitt og hvørt fiskireiðarí.
Eitt framkomið og stórt fiskiskip er sum ein heimur fyri seg — har er ein ørgrynna av umstøðum sum gera seg galdandi, og er okkurt sum ikki riggar so kann tað hava avleiðingar fyri fiskiskapin ella annað, eitt nú trygdina umborð. Tað er tí sera umráðandi at útgera og innrætta skipið upp á best hugsandi máta til tað fiskarí sum talan er um.
Makrelurin sum dømi
Tú kanst leiga eitt skip til farmaflutning ella aðra bundna uppgávu, men fiskarí? Tað ber til í summum førum í styttri tíðarskeið millum reiðarí sum hava gott sínamillum samstarv frammanundan og kenna hvønn annan væl; men at finna rætt skip til rætta tíð er ikki sum at siga tað.
“Eg vil siga at tað ger allan munin at eiga skipið,” sigur Mortan Johannesen, reiðari fyri flakatrolaran Enniberg. “Tú hevur eitt skip og skalt ikki lata tað frá tær um stutta tíð, og tú kanst gera alt tað við skipið sum er neyðugt fyri at tað skal kunna vera so effektivt sum møguligt. Tað er so nógv sum má tillagast. Um tú skalt leiga skip, so er tað altíð ein stórur spurningur um tú yvirhøvur fært hóskandi skip til leigu og til tíðina, og um tú fært rætt fólk við.”
Mong er dømini um slíkar støður har tað vísti seg at vera avgerandi at eiga hóskandi skip. Sum herfyri tá stríðið stóð við ES og Noreg um rættin at fiska makrel.
“Tann nógvi makrelurin gav møguleika til nýtt fiskarí,” leggur Mortan Johannesen afturat. “Høvdu vit tá ikki havt tey skipini sum vit høvdu, so var tað ómøguligt at lofta hesum møguleika. Vit høvdu ikki klárað at fiska so stórar mongdir av makreli upp á stutta tíð og høvdu ikki kunnað staðið ímóti trýstinum frá ES. Men av tí at vit høvdu førleikan og veiðiorkuna kundu vit staðfesta og prógva til fulnar at so nógvur makrelur var inni á føroyskum øki, og vit vóru før fyri at fiska hann og fáa hann til høldar. Skuldu vit tá verið noydd til at leiga skip fyri at sleppa at fiska, høvdu vit neyvan komið nær námindi hesum.”
At politikarar eru farnir at tosa um at vinnan bara kann leiga sær skip, heldur Mortan Johannesen vera órógvandi. “Eg haldi tey ið vilja at fiskivinnan skal bara leiga sær fiskiskip vita ikki hvat tey tosa um. Og hetta er ikki fyrstu ferð at politikarar og onnur ið fáa ilt av at tað gongur væl hjá summum, vilja so gjarna grípa inn. Eg eri bara bangin fyri at tey seta seg ikki ordiliga inn í tingini og kunnu lættliga gera eina vanlukku. Hetta minnir eitt sindur um teir bíligu koltrolararnar sum alt kórið vildi at vit skuldu hava aftan á kríggið; hetta var jú vitleyst og tað vistu íslendingar, sum sleptu sær av við sínar og keyptu meira modernað skip. Vit fingu ikki meir enn einar tveir-tríggjar av teimum modernaðu trolarunum og teir fingu eyknevnið fólkaflokstrolarar, men teir blivu eitt gullnám.”
Duga teir at bøta?
Svágur til Mortan Johannesen, Eiler Jacobsen sáli, var tiltikin fiskiklógv. Eitt av fleiri stórum fiskaríum ið hann gjørdist upprunin til síðst í 1960unum, var Norðsjóvar sildin.
“Tá var um at vera liðugt við sildafiskiskapinum norðan fyri Føroyar, men politikarar vóru sera negativir um tað teir kallaðu ‘Norðsjóvar lygnin’ og trúðu ikki upp á Norðsjógvin sum vinnumøguleika fyri føroyingar. Einaferð Eiler silgdi niður til Hirtshals við einari sildalast sær hann á veg heim aftur, ikki langt norður úr Jyllandi, hvussu alt kókar í sjónum, og steðgar so á fyri at gera eitt kast. Tað vísti seg at yðja í sild og teir fóru so aftur til Hirtshals at landa, og blivu so við í eina tíð har og gjørdu fleiri roktúrar. Skjótt komu onnur skip eisini at fiska har um somu leið, bæði føroyingar og aðrar tjóðir. Og hetta bleiv bjargingin fyri fleiri í Føroyum.”
Um sínar drúgvu royndir við Enniberg, bæði sum skipari og reiðari, leggur Mortan dent á týdningin av at hava gott og væl vant fólk umframt eitt skip í góðum standi í allar mátar.
“Einki skip hevur júst ta útgerð og ta manning sum krevst til akkurát hetta sum vit gera. Tílíkt tekur tíð at byggja upp. Onkur av manningini hevur verið við so leingi sum í 48 ár, og tað er sjálvandi meira enn vanligt. Men arbeiðið umborð er heilt serligt, tað er ikki bara standard rutinur. Tí er tað so avgerandi við góðum fólki — fólk sum duga sítt arbeiði og eru til at líta á. Tað ræður um at ikki noyðast at bróta túr av tí okkurt ikki virkar sum tað skal ella manglar; so tú mást hava allar neyðugar eykalutir við. Tá tú skræðir eitt trol, hvussu nógvir duga at bøta? Munurin millum at skula brúka eina eina løtu og at skula leggja ein heilan dag niður til tílíkt, mitt í fiskiskapi, kann vera avgerandi fyri raksturin.”
Subscribe to: Post Comments (Atom)


text: Føroysku genturnar, sum fóru avstað við skotsku hermonnunum á sumri í 1942, búsettust allar í Skotlandi. 20 teirra settu búgv í Glasgow, og øll hesi árini síðani tá, hava tær verið vinkonur. Í fleiri ár hittust tær fast einaferð um vikuna. Nú eru tær bara tríggjar eftir. Hinar eru antin deyðar ella fluttar burtur. Í hesi aðru sendingini frá krígnum hitta vit m.a. Selmu MacPhee, fødd Haraldsen úr Fuglafirði og Dagny Young úr Funningsstovu í Havn. Jógvan Páll Johannesen hevur tikið myndirnar og sett saman, Bergljót D. Hentze og Dagmar Joensen-Næs hava lagt til rættis.


text:
MP Tek varð stovnað fyri meir enn 25 árum síðan. Magnus Pauli Joensen stovnaði virkið, aftan á at hava arbeitt í fleiri ár sum verkfrøðingur hjá Jørgen Bladt og Shell í Føroyum.
MP Tek hevur verið við í nærum øllum projektum í Føroyum, ið hava nakað við tangar og rør at gera.
Nevnast kann:
Nýggj oljugoymsla hjá Shell í Klaksvík.
Nýggj oljugoymsla hjá Statoil á Drelnesi.
Nýggj tungolju goymsla hjá Faroe Bunkers í Fuglafirði.
Umbygging av flestu servisustøðunum hjá Statoil og Shell í Føroyum.
Fóðurvirki hjá Havsbrún.
Ymsar broytingar á Havsbrún.
Nýggj servisustøð hjá Statoil í Vági.
Í august 2008 yvirtekur Johan Poulsen MP Tek spf. og er ætlanin at virkið skal koyra víðari eftir sama leisti sum áður.


text:
Døpru forsøgnirnar um eitt gamlamannasamfelag í Føroyum um nøkur ár gerast uppaftur daprari av uppskotinum hjá Fólkaflokkinum um at skatta eftirlønargjaldið nú, tí hvør skal gjalda til samfelagið tá flestu borgarar landsins eru pensionistar, ið ikki rinda skatt av síni eftirløn?
Fólkaflokkurin roynir seg nú við einum uppskoti um flatskatt. Ljóðar jú tølandi, tí hvør vil ikki rinda minni skatt – men hvørjar broytingar ætlar Fólkaflokkurin at fremja, fyri at fíggja hetta? Tey vilja vera við, at tað eru ikki tey lægst løntu, sum skulu gjalda. Samstundis ger Samtak vart við, at láglønti løntakarin fær 500 kr. meira um mánaðin, meðan tann sum forvinnur eina millión fær góðar 10.000 kr. meira um mánaðin í sín part.
So kann onkur siga, at soleingi at øll fáa ein lætta, so má heldur tað galda, at eingin fer væl av at annar fer illa, og tí skulu vit unna millióninginum tær krónurnar hann fær eyka. Men onkustaðni skulu hesar krónurnar koma frá.
Havi roynt at spælt mær við tølum ið eru at finna á heimasíðuni hjá Hagstovuni, og sambært tí sum eg dugi at rokna meg fram til, so kann roknistykkið hjá Fólkaflokkinum hanga saman, um ongin botnfrádráttur – og heldur ongin annar frádráttur – verður latin. Sostatt skulu øll gjalda 40% í skatti av hvørji krónu, eisini tí fyrstu. Skal als ikki siga, at hetta ikki hevði verið ein lætti, tí skattaskipanin vit hava krevur ábøtur. Til dømis veitst tú ikki neyvt hvussu nógv tú hevur til taks hvønn mánaða, og ein eykainntøka ávirkar skattaútrokningina í fleiri mánaðir. Í so máta vildi eg fegin havt flatskatt, ella ið hvussu so er eina munandi meira gjøgnumskygda skattaskipan.
Men aftur til uppskotið hjá Fólkaflokkinum. Tey ætla ikki at taka frádráttir burtur, men tvørturímóti at hækka botnfrádráttin upp í 60.000 kr. Við hesum tillagingum vænta tey at flatskatturin (á 40%) fer at minka um inntøkur landskassan við 235 mió. kr. Havi ikki sæð útrokningarnar, so eingin møguleiki er at eftirkanna, um hetta tal er rætt.
Henda fjórðings milliardin skal rindast við at fara eftir eftirlønini hjá tær og mær. Ætlaði pensjónsreformurin skal jú tryggja, at øll so við og við fara at fáa 15% í eftirløn. Sum er, so verður henda upphædd sett í pensjónsgrunn, sum roynir at fáa sum mest burtur úr hesum pengum til gagns fyri tann sum eigur peningin, t.v.s. meg, og so skal eg rinda skatt av pengunum, so hvørt eg – tá eg eri farin frá við eftirløn – fái eftirløn útgoldna.
Nú ætlar Fólkaflokkurin at skatta pengarnar, áðrenn teir fara í pensjónsgrunnin. Hetta fer so at geva hesum pensjónsgrunnum minni pening at arbeiða við, og kann tað væl fara at síggjast í samfelagsvirkseminum, tí mær vitandi hava Lív og Tryggingarfelagið fíggjað bæði føroyskt vinnulív og kommunur. Møguliga verður avleiðingin eisini ein minni eftirløn til mín, tí upphæddin sum kundi forrentast er minni. Ikki víst, men kanska.
Eg rokni við, at Fólkaflokkurin ætlar, at eg skal fáa eitt skattafrítt útgjald tá eg fari frá við eftirløn, og at útgjaldið skal svara til tað sum eg annars hevði fingið útgoldið eftir skatt við verandi skipan. Her liggur so avgjørt ein stórur vandi, tí forsøgnirnar fyri hvussu aldursbýtið verður í samfelagnum komandi árini benda á, at tað verða fleiri pensjonistar enn nú. Møguliga verða bert 2 fólk í arbeiðsførum aldri fyri hvønn pensjonist í mun til 4 arbeiðsfør fólk í dag. Um tað bert eru hesi 2 fólkini ið skulu rinda skatt bæði fyri egnan tørv og tørv pensjonistanna, so vænti eg ikki, at t.d. eitt skattafíggjað sjúkrahúsverk verður partur av samfelagnum, tá eg verið gomul. Eisini munnu nógvar aðrar vælferðartænastur verða strikaðar.
Dugi ikki at síggja tað øðrvísi enn so, at Fólkaflokkurin ynskir at brúka pengarnar nú, uttan yvirhøvur at hugsa um avleiðingarnar. Verður handa skipanin sett í verk, so síggi eg fyri mær eitt samfelag, har eldrabyrðan verður øgilig, og at vit sum tá eru gomul, mugu brúka okkara eftirløn til at rinda fyri tænastur, sum í dag verða hildnar at vera sjálvsagdar, so sum heilsuverk og heimahjálp. Harumframt verður skattainntøkan hjá landinum eisini so avmarkað, at tað helst eisini fer at ganga yvir nógvar aðrar í dag so sjálvsagdar samfelagstænastur, so sum barnaansing og skúlaverkið.
Vónandi er tað ikki eitt slíkt samfelag sum Fólkaflokkurin ynskir. Eg ynski tað ikki!


text:
Orð: Robert Burns
Lag: Eg gleddist við smálomb
Týtt: Christian Matras
1. Nú klæðist í grønstakkin náttúran blíð
og livir í lombum, sum jarma í líð,
og fuglum, sum fegnast í fjarrgrønu lág;
men einki meg frøir – nú Nannie er frá.
2. Við snjógv-urt og primlum er skóglendið prýtt,
og viólirnar vaða um døggvøllir vítt;
meg nítur, so søtan tær vagga á strá,
eg hugsi um Nannie – og Nannie er frá.
3. Tú lerkur, sum stígur úr døgg upp um lond
at boða øllum hirðum, at ljós er í hond,
tú trøstur, sum letur, tá nátt fellur á,
lat av tú at ugga – nú Nannie er frá.
4. Kom heyst, dapra heyst, klætt í gulligt og grátt,
og sissa við boum um náttúru nátt,
kom hulduligt vetrardun, snjófok, kom á,
mín einasti uggi – nú Nannie er frá.


text:
Jón Johannesen høvuðsungdómsvenjari
TB | 20/01/17
Tvøroyrar Bóltfelag skrivaði í gjárkvøldið undir sáttmála við Jón Johannesen sum høvuðsungdómsvenjara. Høvuðsungdómsvenjarin fer at samstarva tætt saman við ungdómsvenjararnir í felagnum. Umframt hetta so hevur FSF knýtt fótbóltsmennarar at øll feløg í Føroyum, ið Jón og TB eisini fara at samstarva við fyri at menna ungdómsfótbóltin í felagnum.
Vit fegnast um at Jón Johannesen hevur ynskt at taka hesa uppgávuna á seg og vóna, at hetta fer at menna ungdómsfótbóltin í felagnum.
Í næstum verður kunngjørt nær venjingarnar hjá teimum yngru byrja aftur og hvør verður venjari á ymsu liðunum.
Á myndini, ið Bjarni Nygaard hevur tikið, síggjast Jón Johannesen (høvuðsungdómsvenjari í TB) og Poul Erik Smedemark (formaður í TB)


text:
Sverri Egholm
08.01.2016 - 17:12
Mentan > Tónleikur > Tónleikakappingar
Í kvøld byrjar stóra undirhaldssendingin X Factor aftur. Og tað verður við einum nýggju kvinnuligum dómara ikki minst nýggjum kvinnuligum verti.
Nýggi dómarin, sum skal sita millum Remee og Blachman, er Mette Lindberg, sum er kend úr bólkinum Asteroids Galaxy Tour.
Les eisini: X Factor aftur á skíggjanum
Sofie Linde verður nýggjur vertur í undirhaldssendingini. Hon er ikki serliga væl nøgd við mátan, dómararnir geva kritikk til luttakararnir uppá.
- Onkuntíð eru tit í so grovir, sigur hon við Blachman í einari videoupptøku á dr.dk.
Sum vertur kemur hon tætt at luttakarunum og sær, hvussu teir merkja kritikkin frá dómarunum. Blachman er sjálvandi ikki einigur.
- Tað er ikki mín uppgáva at siga hvussu tey skulu sleppa undan blíva meira keðilig. Tað er ikki nakar pedagogikkur í hesum sum vit gera, sigur Blachman á sín egna hátt.
X Factor byrjar í kvøld klokkan 19 føroyska tíð og verður víst á DR1.
Síggj video her


text:
Kunning um Stavaran
Gev gætur, at verandi útgáva av Stavaranum virkar IKKI til Microsoft Office 2010 64 bit og til Microsoft Office 2013 yvirhøvur.
Hetta stendst av nøkrum broytingum, sum Microsoft seinnu árini hava gjørt í málhandferini í MS Office. Hesar broytingar eru teir ikki stórvegis sinnaðir at geva okkum innlit í. Hetta er óheppið, tí slíkt innlit er altavgerandi neyðugt fyri at tillaga Stavaran til nýggjastu útgavur av MS Office.
Útlitini fyri eini loysn eru óviss. Í løtuni er støðan tann, at Setrið er farið í samráðingar við útlendskar 3. parts veitarar, men greitt er longu nú, at møguligar loysnir haðani væntandi ikki eru eins dygdargóðar og brúkaravinarligar sum tann, vit kenna í verandi Stavara.
Meir kunning kemur, tá id meir er at frætta.
Les meira um Stavaran her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Frá vinstru síggjast Fía, Lene, Rókur, skiparin Søren, Erla, Frank, Ida og Eyvind, sum øll átta hava mannað seglbátin Fortuna seinasta teinin til Føroya. Tað var stilli men oysandi regn, tá tey í dag komu á Havnina og løgdu at við Bursatanga klokkan ellivu fyrrapartin. Ferðin byrjaði í Hundested, har báturin hoyrir heima, hin 27. juni. Siglt varð um Thyborøn, til Inverness í Skotlandi, gjøgnum Caledoniakanalina, vestureftir til Tobermory, út á Skye og so til Stornoway í Hebridunum. Seinasti teinurin tók seksogfjøruti og ein hávan tíma, sigur Rókur og hyggur eftir urinum. Hann er júst liðugur á sjómansskúla. Skipari er Søren, sum sæst niðanfyri.
Fortuna, sum Lena og Søren eiga, er tveyogfjøruti fót til støddar og av slagnum Bavaria. Átta koyggjupláss eru umborð. Kvinnurnar eru serliga hugtiknar av seinasta teininum úr Stornoway til Føroya, har tey sóu smáhval og stórhval, sum kom upp at blása dygst við bátin. Lena og Fía eru radiografar og starvsfelagar á sjúkrahúsinum á Frederiksberg, og Frank, maður Fíu, er beiggi Erlu, sum býr í Havn. Siglandi gestirnir fara at sigla millum oyggjarnar og steðga í Føroyum til eftir ólavsøku. Í baksýni sæst norska ferðamannaskipið Viking Star.


text:
Niels Petersen
10.03.2016 - 17:39
Ítróttur > Ítróttur > Hondbóltur
Við einum tryggum 21-14 sigri tryggjaðu føroysku U19 hondbóltskvinnurnar sær fyrsta plássið í bólkinum í Challenge Trophy kappingini sum verður hildin í Georgia í hesum døgum. Hálvleiksstøðan var 9-7. Besti føroyski leikarin í dag bleiv Annika Fríðheim Petersen.
- Føroyska verjan stendur sera væl, men heldur nógvir kjansir eru brendir í hinum endanum.Góða verjan ger at okkara standa nógv í verjustøðu, meðan Belgia hevur sera drúgv álop við nógvum fríkøstum, stendur á facebook bólkinum hjá Hondbóltsambandinum.
Sambært hondbóltsambandinum stóð verjan sera sterk, men at tað kanska gekk heldur striltið í álopspartinum. Nógvir málmøguleikar blivu brendir, men við stinnari verju og sera stinnum málverja fekk føroyska liðið koppa Belgia, og eru nú klárar til hálvfinalu móti Letlandi.
Annika Fríðheim Petersen bleiv dagsins føroyski leikari (Mynd: hsf)


text:
Pija Lindenbaum dugir bara hetta: at seta seg inn í barnsins sinni og skriva og myndprýða, so okkurt situr eftir hjá lesaranum.
Hesa ferð er søgan um Gyðu, sum er og vitjar vinkonuna Hjørdis. Inni hjá Hjørdis og teimum er ein barnagenta, sum eitur Tóta, og hon er kul!
Men so kemur Gyða til at gera nakað skeivt, og Tóta rópar: Hvat hevur tú gjørt!
So má Gyða krógva seg, tí hon er bæði kedd og bangin. Hon krógvar seg í minst túsund minuttir, men tíbetur kemur Tóta at vita, hvussu Gyða hevur tað.
Aftur


text:
Hoyvík
Hoyvík hevur ongantíð verið stór bygd. Til 1800 var bara ein garður. Seinni varð hann býttur sundur í tveir garðar. Fyrstu húsini uttan fyri sjálvan garðin vórðu bygd í 1835. Frá fyrst í 1920-árunum var landbúnaðarroyndarstøð í Hoyvík, til húsini og økið vórðu latin Føroya Fornminnissavni. Gomlu húsini og bøurin verða skipað sum útisavn.
Hoyvík legði saman við Tórshavnar kommunu í 1978, og stór útstykkingarætlan varð gjørd fyri alt tað økið, sum fyrr var hagi. Har hevur mikil og fjølbroytt sethúsabygging verið seinastu árini við øllum tí, sum hoyrir einum so stórum býarparti til.
Tveir skúlar eru í Hoyvík. Eisini er nýggj, stásilig ítróttarhøll bygd fyri fáum árum síðan. Fleiri størri handils- og ídnaðarfyrtøkur halda til í Hoyvík. Teirra millum er einasta mjólkarvirkið í Føroyum, MBM.
Fyrsta kirkjan í Hoyvík varð vígd 4. november 2007. Fleiri fríkirkjur og samkomur hava bygt samkomuhús í Hoyvík.
Hoyvík er við at menna seg til at gerast ein býur í býnum. Bygt verður í stórum í Hoyvíkshaganum. Hetta setur skjøtil á ein nýggjan býling í Hoyvíkshaganum. Við Karlamagnusarbreyt hevur kommunan skapt teir karmar, ið neyðugur eru fyri býarvøkstri í hesum partinum av býnum.
Fólkatalið í Hoyvík er vaksið nógv seinastu árini. Í 2003 búðu 2700 í Hoyvík. Og í dag er talið 3.973. (9. juni 2017)


text:
Uppsagdar fiskimenn, seld og løgd fiskiskip kallar Jónleif Johannesen “part av spælinum”
Forsíðan á Portal.fo í morgun var syndarlig: Línubáturin Sigmundur lagdur, trolarin Sjúrðarberg seldur av landinum, 40-50 fiskimenn uppsagdir.... alt av fiskivinnuskipanini hjá sitandi sosialistisku samgongu við Tjóðveldi, Javnaði og Framsókn.
Á somu forsíðu skrivar Jónleif Johannesen, javnaðartingmaður, at “Hetta er ein partur av spælinum” í fiskivinnuni.
Jónleif er úr Dali. Onkur kundi upplýst hann um, hvussu føroyingar og løgtingið stríddust fyri at bjarga “Dalstrolarunum”, tá ið teir tíverri fóru av knóranum fyrst í 1990-árunum.
“Spæl” kalla Jónleif og samgongutingfólk í dag sín egna politiska ólevnað.
Men meinigi føroyingurin kallar tað heldur at “spæla við eld,” so alt Føroya fólk fer at brenna seg svárt, at “spæla høgt spæl” ella “spæla hazard” við fiskivinnuni, ið vit øll liva av, men sum landstýrið ætlar at niðurlaga, so hon bløðir út, og fleiri manningar verða sendar til hús.
Onkur hevði kallað hetta “spæl” samgongunar glantrileik, skemt uttan minsta álvara í.
Nú hómast ein kreppa fyri framman. Útflutningsvirði Føroya er minkað 500 mió, t.e. 1/2 miljard, krónur (eitt heilt Landsjúkrahús ella allur Fólkaskúlin mist á stokkinum) longu fyrra hálvár 2018.
Hesin øðiliga peningamissur er lutvíst ein tilætlað kreppa, ið er snikkað til av hesi samgonguni við sosialistiskum hugsjónum.
Tit samgongufólk bera tykkum at, sum “Umsiting av havfeingi” (á normalum føroyskum “fiskivinnupolitikkur”) er bert ein glantrileikur.
Vit meinigu føroyingar halda tykkara planbúskap vera byrjanin til ein sorgarleik.
Vit óttast útlitini, ið Føroya fólk starir beint í eyguni, meðan samgongan “spælir”.
Hans Joensen, form.
Havnar Framburðsfelag


text:
Kona mín er filippini, og dótturin er sostatt hálvur filippini og hálvur føroyingur.
Eg eri púrasta paff av teimum, sum siga seg vilja verja minnilutar, og alt annað tey finna uppá fyri at tykjast góð.
Hvørki eg ella kona mín hava hugsað um, at úttalilsini hjá Óla Breckmann niðurgera hana ella okkara dóttir.
Hinvegin eri eg sera harmur um, at hasi sum hava átikið sær at ”verja” m.o. dóttir mína, brúka hana í sínum politiska spæli.
Í besta føri brúka tey konu og dóttir mína politiskt – enn verri, so vil eg pástanda, at tey sjálvi eru rasistar.
Hetta tí at tey meta seg at vera betri ment, at ”verja” øll onnur sum ikki eru hvít.
Harvið vilja tey vísa, at tey vilja ”hjálpa” hesum minni mentu neyðardýrunum, tí tey ikki eru før fyri at hjálpa sær sjálv.
At føroyskir sosialistar hata Óla Breckmann er gamalt, og at tey brúka almennar miðlar, er líka so gamalt.
Eg vil tó frábiðja mær, at tey brúka mína familju í síni hatursherferð móti einum vinmanni.
Gunnar Isholm Simonsen
Um tú veitst okkurt, sum VP ikki veit - skriva so til vp@vp.fo


text:
Eg eri føddur og uppvaksin í Havn. Foreldur míni vóru Bergfríða og Hans Thomsen. Eg havi gingið í Tórshavnar Kommunuskúla, verið samfelags-málsligur studentur í Hoydølum og havi nomið mær tónlistarliga útbúgving við Rytmisk Musikkonservatorium í Keypmannahavn við diplomi í gittarspæli. Eg havi arbeitt sum tónleikalærari í Danmark og Føroyum, og í løtuni arbeiði eg sum teknikkari í Kringvarpinum og sum sjálvsstøðugur tónleikari. Eg livi saman við damuni Anniku og 11 ára gomlu Følv. Vit búgva í miðbýnum í Havn. 19 ára gamli sonur okkara, Hans Andrias, er farin niður til Århus at lesa HF.
Eg fokuseri á miðbýin, mentan, list, útbúgving, bústaðir og vinnulív.
Vónandi hugsar tú um meg í atkvøðuboksini tann 13. novembur. Alt tad besta! :-)
Rúm fyri øllum!
Tó at rættindi teirra samkyndu reint ítøkiliga er ein landspolitiskur spurningur, haldi eg, tað er týdningarmikið, at fólk, eisini til eitt býráðsval, kenna politikkararnar, tey atkvøða fyri. Eg gangi fult inn fyri rættindum teirra samkyndu – og tað vil eg eisini gera greitt í mínum arbeiði sum býráðspolitikkari
5000 fólk luttóku í Faroe Pride tiltakinum í summar. Tá ið so nógv fólk taka undir við hesi søk, er tað tekin um, at tað rørist eitt ynski í fólkinum um, at viðurskifti teirra samkyndu mugu betrast. Tað vil eg sum politikkari gjarna vísa, at eg taki undir við.
Tórshavnar býur hevur, sum høvuðsstaður Føroya, skyldu at ganga undan og verja minnilutar í føroyska samfelagnum. Tað er mín sannføring, at signalið hjá býráðspolitikkarum væl kann ávirka landspolitikkarar.
Politikkurin kann vera ítøkiligur á tann hátt, at býráðið stuðlar tiltøkum, sum eitt nú LGBT hevur í føroyska høvuðsstaðnum. Tórshavn skal skapa góðar karmar um tiltøk hjá, ikki bert teimum samkyndu, men eisini øðrum minnilutum í føroyska samfelagnum. Tað er tolsemi, rúmleiki og modernitetur – og tað vil eg eisini vísa í verki.
So - skulu vit hava ein modernadan by við rúmi fyri øllum, mugu vit hava modernadar politikkarar, sum kunnu rúma øllum.
Leivur Thomsen, valevni fyri Tjóðveldi


text:
Í Vági eru sterkar siðvenjur fyri at seta í verk og gera stór arbeiðir grundað á sjálvboðna arbeiðsmegi.
Stóra dagliga virksemi í ítróttar-, mentanar- og frítíðarfelagsskapum er eisini í heilt stóran mun grundað á sjálvboðið arbeiði.
Sjálvboðna arbeiði hevur sín uppruna í, at fólk her á staðnum hava vilja og áræði til at gera mun, bæði tá umræður at gleða onnur fólk, gleða bólkar av fólkum og gleða fólki her á staðnum sum heild. Felagsnevnarin fyri sjálvbodna arbeiðinum er, at tey eru grundaði á áhugan fyri og ynski um at hjálp til.
Í Vági eru ein long røð av sjálvbodnum, sum eru virkin antin í skipaðum felagsskapum ella í sjálvbodnum toymum, sum gera avmarkaðar uppgávur. Ítróttarlívið er í stóran mun grundað á sjálboðið arbeiði. Somu viðurskifti eru galdandi í flest øllum frítíðar og mentanarfeløgum í Vági. Ikki minst, so hava sjálvboðin í Vági gjøgnum árini í felag lyft eitt ótal av megnar uppgávur, m.a. tá VB-húsið varð bygt, sluppin Johanna TG 326 sett í upprunastand, grindabátarnir settir í stand, Garðabrúgv og Stóra Pakkhúsi endurreist, tá park varð gjørd á Sandinum, og nú langhylur verður bygdur inni á Oyrunum.
Sjálvbodna arbeiðið myndar onkursvegna sálin í fólkinum, sum her býr. Sjálvbodna arbeiðið hevur alstóran týdning fyri heildina. Sjálvboðið arbeiðið styrkir harumframt í nógvum førum um persónligar førleikar, og ger eisini mun, tá søkt verður inn á inn á útbúgvingarstovn ella roynt verður at fáa arbeiðið.
Fyri tann einstaka skapar sjálvboðið arbeiðið eisini netverk og lívsgleði, og er ein jaligur partur av gerandisdegnum – hvat er tað ikki lívsjáttandi at kunna gera mun!
Gerst sjálvboðin, tí tú kann eisini gera mun !
Her finnur tú eitt yvirlit yvir hvørji sjálvboðin arbeiðir tú kann gera!


text:
20. september 2005Nr. 107
Kunngerð um skiparaútbúgving
Við heimild í § 6, stk. 1, § 8 stk. 4 og § 11 í løgtingslóg nr. 55 frá 24. apríl 2001 um útbúgving av manning á skipum o.ø. verður ásett:
Kapittul 1
Endamál
§ 1. Endamálið við skiparaútbúgvingini er at geva tí lesandi førleika til at arbeiða sum:
1) stýrimaður á fiskiskipum á øllum høvum.
2) skipari á fiskiskipum á øllum høvum aftaná lokna siglingartíð sum stýrimaður á fiskiskipi,
3) stýrimaður á handilsskipum upp til 3000 BT á øllum høvum,
4) skipari á handilsskipum upp til 3000 BT á øllum høvum aftaná lokna siglingartíð sum stýrimaður á handilsskipum.
Stk. 2. Útbúgvingin skal gera tann lesandi føran fyri at røkja uppgávur sum arbeiðsleiðari umborð á skipum við atliti at galdandi trygdar-, umhvørvis- og arbeiðsumhvørvisreglum.
§ 2. Útbúgvingin til skipara tekur 1½ ár.
Kapittul 2
Skipan av útbúgvingini
§ 3. Skúlin skal gera eina útbúgvingarætlan, sum Mentamálaráðið skal góðkenna og hevur eftirlit við.
Stk. 2. Útbúgvingarætlanin skal m.a. lýsa endamál, innihald, undirvísingarhættir, upptøkukrøv, undirvísingartilfar og próvtøku.
§ 4. Útbúgvingarætlanin verður løgd soleiðis til rættis, at útbúni skiparin skal:
1) lúka STCW 95 konventiónina, soleiðis at útskrivast kunnu loyvi samsvarandi kapittul II/2 í konventiónini fyri stýrimenn og skiparar á skipum upp til 3000 BT,
2) lúka STCW-F konventiónina, soleiðis at útskrivast kunnu loyvi samsvarandi kapitul II reglu 1 og 2 í konventiónini fyri stýrimenn og skiparar á fiskiskipum,
3) kunna luttaka í trygdar- og umhvørvistilbúgvingini á minni skipum, og eftir verkligar royndir sum stýrimaður verða førur fyri at taka ábyrgdina av henni,
4) hava ment evnini at samstarva og átaka sær ábyrgd av leiðsluuppgávum, ið eru knýttar at starvinum sum yvirmaður á smærri skipum,
5) hava kunnleika til, hvussu smærri skip eru bygd og útgjørd og til siglingarfrøðiliga og maskintøkniliga arbeiðið umborð.
Kapittul 3
Atgongd
§ 5. Atgongd til skiparaútbúgvingina hevur umsøkjari, sum hevur:
1) fráfaringarroynd fólkaskúlans í lærugreinunum føroyskum, donskum, enskum, alisfrøði, evnafrøði og støddfrøði við í minsta lagi próvtalinum 6 í hvørjari lærugrein og
2) tikið helmingin av ásettu krøvunum til siglingartíð sambært kunngerð um útgávu av vinnubrøvum.
Stk. 2. Skúlastjórin kann víkja frá ásetingunum í stk. 1, um umsøkjari lýkur aðrar fortreytir enn tær, sum eru nevndar í stk. 1, og mett verður, at hann er førur fyri at taka útbúgvingina til ásettu tíðina.
Kapittul 4
Avriksflutningur
§ 6. Skúlin kann eftir umsókn góðkenna, at útbúgvingar og partar av útbúgvingum, sum tann lesandi hevur staðið, verða flutt fyri javnmett avrik á skúlanum.
Stk. 2. Avriksflutningur verður góðskrivaður eftir umsókn til skúlan og er treytaður av:
a) at kravdu førleikarnir eru skjalprógvaðir, og
b) at umsøkjarin í minsta lagi hevur fingið próvtalið 6 ella ”staðið” á sama ella hægri stigi í mun til ta útbúgving ella partar av somu útbúgving, sum avriksflutningur verður søktur um.
Stk. 3. Skúlin kann góðskriva førleikar, ið eru fingnir á annan hátt enn sbrt. stk. 2, t.d. við vinnuroyndum. Mentamálaráðið skal góðkenna avgerðir skúlans sbrt. stk. 3.
§ 7. Lesandi, sum fáa partar av útbúgvingini fluttar sum avrik, hava ikki skyldu til at luttaka í undirvísing ella próvtøku í flutta avrikinum.
Stk. 2. Avrik, sum eru flutt, verða skrásett sum staðin/góðkend.
Kapittul 5
Næmingaskyldur og rættindi
§ 8. Skúlin skal kunna næmingar um tær reglur, sum eru galdandi í skúlanum.
Stk. 2. Næmingar hava skyldu at fylgja ásettum reglum um lestrarvirkni í lærugreinum, skeiðum o.ø.
Stk. 3. Lesandi, sum ferð eftir ferð fremur grovt brot á reglur skúlans, kann verða vístur burtur úr skúlanum.
Kapittul 6
Undirvísingarførleiki
§ 9. Lærari, sum undirvísir skiparum eftir hesi kunngerð, skal hava:
1) útbúgving sum skipsførari,
2) í minsta lagi 2 ára starvsroyndir sum skipsførari og
3) staðið bachelorútbúgving frá hægri lærustovni.
Stk. 2. Mentamálaráðið kann eftir umsókn frá skúlanum gera undantak frá reglunum í stk. 1 í eitt tíðarskeið.
§ 10. Lærari, sum er í føstum starvi og ikki lýkur krøvini í § 9, kann halda fram at undirvísa, treytað av, at førleikastøðið hjá viðkomandi í seinasta lagi 5 ár eftir, at henda kunngerð er komin í gildi, er í samsvari við ásettu krøvini í § 9 og § 11.
Stk. 2. Skúlastjórin og lærarin avtala í felag, hvussu lærari kann dagføra útbúgvingina. Mentamálaráðið skal góðkenna avtaluna.
Stk. 3. Landsstýrismaðurin kann eftir umsókn í serligum føri m.a. orsakað av aldri víkja frá ásetingini í stk. 1 og geva lærara í føstum starvi loyvi at halda fram í starvinum. Landsstýrismaðurin skal biðja um tilráðing frá skúlanum í slíkum málum.
§ 11. Lærari, ið verður settur í fast starv, skal umframt ásetingarnar í §§ 9 og 10, hava tikið námsfrøðiliga útbúgving, sum Mentamálaráðið hevur góðkent.
§ 12. Skeiðslærari skal lúka førleikakrøvini sambært § 9, stk. 1 nr. 1. og 2.
Stk. 2. Mentamálaráðið kann eftir umsókn frá skúlanum góðkenna skeiðslærarar, sum hava aðra útbúgving, skeið og viðkomandi starvsroyndir enn tær í § 9 stk. 1, nr. 1 og 2 nevndu.
Stk. 3. Fyri at vera settur í fast starv skal skeiðslærari lúka førleikakrøvini í § 11.
§ 13. Skúlastjórin kann skipa fyri fakligari og námsfrøðiligari eftirútbúgving við atliti at neyðugari dagføring av førleika læraranna, m.a. í tvørfakligum samstarvi.
Kapittul 7
Skeiðsvirksemi
§ 14. Skúlin skal bjóða tey skeið, sum kravd eru til tess at fáa vinnubræv og at mynstra við skipi.
Stk. 2. Skúlin gevur prógv fyri staðin skeið.
Kapittul 8
Próvtøka
§ 15. Skipað verður fyri próvtøkum eftir hvørja lestrarhálvu sambært útbúgvingarætlanini.
Stk. 2. Fyri próvtøku, royndarhættir, próvdøming, próvskjøl og kærur um próvtøku eru serligar reglur við heimild í § 2 í lóg nr. 55 frá 24. apríl 2001 um útbúgving av manning á skipum o.ø. galdandi.
Kapittul 9
Kærur
§ 16. Avgerðir, sum skúlin tekur sambært hesi kunngerð, kunnu verða kærdar til landsstýrismannin.
Stk. 2. Kærur sbrt. stk. 1 verða latnar skúlastjóranum, sum ger eitt ummæli, sum kærarin skal hava høvi at gera viðmerkingar til innan eina viku. Skúlastjórin sendir kæruna, ummælið og møguligar viðmerkingar hjá kæraranum til Mentamálaráðið.
Stk. 3. Freistin at kæra eftir stk. 1 er 2 vikur frá tí degi, avgerðin er fráboðað kæraranum.
Kapittul 10
Góðkenning og dygdarmenningarskipan
§ 16. Landsstýrismaðurin góðkennir útbúgvingarstovnar, har skiparaútbúgving fer fram.
Stk. 2. Skipan, eftirlit og eftirmeting av undirvísingini verður framt í samsvari við ásetingar frá landsstýrismanninum um dygdarmenning og skjalprógvan av maritimu útbúgvingunum.
Kapittul 11
Gildiskoma
§ 17. Henda kunngerð kemur í gildi dagin eftir, at hon er kunngjørd.
Stk. 2. Samstundis fara úr gildi kunngerð nr. 186 frá 22. desember 1992 um frálæru, lærukrøv og próvtøkuhald á heimaskipara-, skipara- og skipsføraraútbúgvingunum við seinni broyting, kunngerð nr. 147 frá 5. juli 1993 um próvtøkuhald innan heimaskipara- skipara- og skipsføraraútbúgvingum og kunngerð nr. 116 frá 5. juli 1995 um upptøku til heimaskipara-, skipara- og skipsføraraútbúgving á sjómansskúlunum í Føroyum við seinni broyting.
Mentamálaráðið 20. september 2005
Jógvan á Lakjuni (sign.)
landsstýrismaður
/ Petur Petersen (sign.)


text:
Pætur Albinus 11.10.2018 (21:30)
Taptu greitt: Aserbadjan revsaði Føroyar
Tað manglaðu ikki føroyskir málmøguleikar, tá ið Føroyar í kvøld spældi ímóti Aserbadjan í Nations League á Tórsvølli, men av tí at tað í stóran mun manglaði hepni og neyvleiki, so endaði tað við einum frammaná.
Føroyar var greitt betra liðið fyrstu góðu løtuna av dystinum og kom fram til fleiri góðar málmøguleikar, men beint ímóti leikgongdini var tað Aserbadjan, sum tók av sínari fyrstu líkinda málroynd eftir lítlum hálvum tíma. Tað var brasilskt-føddi Richard Almeida, sum potaði bóltin í málið til 1-0 til Aserbadjan eftir at Gunnar Nielsen ikki megnaði at halda einum fløtum innleggi.
Hetta var eisini hálvleiksstøðan, og hóast Føroyar aftur vóru omaná fyrstu løtuna av seinna hálvleiki, so var tað Aserbadjan, sum aftur gav okkum undirvísing í hvussu ein tekur av málmøguleikum. Hesaferð var tað Dimitri Nazarov, sum við góðum skoti av brotsteigarmarkinum sendi bóltin í málið til 2-0.
Føroyar høvdu hópin av møguleikum at koma inn aftur í dystum, men skot á tvørtræið og ruddingar av málstrikuni prógvaðu væl hvat hetta var fyri ein dagur hjá føroysku leikarunum. Hinvegin fekk Aserbadjan eitt triðja mál umvegis eitt brotsspark, sum íkom eftir eina ov spakuliga afturlegging frá Viljormi Davidsen til Gunnar Nielsen, sum feldi ein mótstøðuleikara. 3-0 til Aserbadjan var úrslitið.
Sigurin hjá Aserbadjan í dag hevur við sær, at teir strúka framvið Føroyum og eru nú nummar tvey við fimm stigum. Føroyar eru á triðja plássi við trimum stigum, meðan Kosovo, sum í kvøld vann 3-1 á Malta, er oddalið við sjey stigum. Úrslitini í kvøld hava við sær, at Føroyar hava knívin á barkanum og mugu vinna á Kosovo á Tórsvølli sunnudagin kl.17.00.
Beinleiðis tekstafrásøgnin, sum in.fo hevði frá dystinum ímillum Føroyar og Aserbadjan í kvøld, kann lesast niðanfyri:
Føroyar – Aserbadjan 0-3 (0-1)
0-1: Richard Almeida, 28.
0-2: Dmitri Nazarov, 67.
0-3: Richard Almeida, 86. (br.)
Liðugt: Føroyar tapa merkisvert stórt, 3-0, fyri einum ískøldum landsliði hjá Aserbadjan.
90min.: Tríggir minuttir eru lagdur afturat.
88min.: Risa møguleikar til Føroyar! Eftir innlegg rakar Atli Gregersen tvørtræið, og hálvan minutt seinni ruddar Aserbadjan burtur av málstrikuni. Nei, hepnið er ikki við føroyingum í dag.
86min.: MÁL! 3-0 til Aserbadjan! Viljormur Davidsen roynir at leggja bóltin aftur til Gunnar Nielsen, men afturleggingin gerst ov stutt, og Gunnar Nielsen fellur leikaran hjá Aserbadjan. Brotssparkið sendir Richard Almeida trygt upp undir nettakið.
83min.: Risa møguleiki til Føroyar! Í einum mótálopi spælir Jóan Símun Edmundsson bóltin til ein nærum púra leysan Brand Hendriksson, men skotroynd hansara úr góðari støðu fer beint framvið handaru stong. Ein gyltur møguleiki at koma inn aftur í dystin.
81min.: Góður møguleiki til Aserbadjan eftir hornasparksinnlegg, men Gunnar Nielsen fær labban á og bjargar hegnisliga.
79min.: 2.820 áskoðarar eru á Tórsvølli í kvøld.
78min.: Føroyar fremja eina tvífalda útskifting. Klæmint A. Olsen og Heini Vatnsdal koma inn fyri Finnur Justinussen og Hall Hansson. Finnur hevur runnið seg troyttan, meðan Hallur Hansson hevur eitt gult kort.
75min.: Gult kort til Atla Gregersen fyri eina klandurstøðu.
74min.: Viljormur Davidsen vinnur Føroyum eitt hornaspark, men málverjin hjá Aserbadjan nevar bóltin burtur.
73min.: Føroyar fremja sína fyrstu útskifting. Rógvi Baldvinsson kemur inn fyri Kaj Leo í Bartalsstovu.
67min.: MÁL! 2-0 til Aserbadjan! Gestirnir eru ískaldir. Nú taka teir aftur av einum sjáldsomum møguleika, tá ein tvørlegging endar hjá Dimitri Nazarov, sum við frálíkum skoti leggur Aserbadjan á odda 2-0.
65min.: Gult kort til René Shaki Joensen, sum steðgar lovandi álopi eftir at Føroyar av ósketni sendu Aserbadjan avstað.
64min.: Føroyar halda fram við at søkja at. Nú var tað Odmar Færø, sum steðgaði umstilling og setti ferð á frameftir. Tað var tætt við, at Føroyar kom í góða støðu.
59min.: Aserbadjan roynir seg við vandamiklum innleggi, men Gilli Rólantsson stútar burt. Hann verður í somu støðu rendur um koll og fær í løtuni viðgerð.
58min.: Eftir frísparksinnlegg og síðani hornasparksinnlegg kemur René Shaki Joensen í rímiliga støðu. Hann roynir seg av brotsteigarmarkinum, men bólturin fer framvið málinum.
54min.: Føroyar fáa óbenleiðis fríspark í brotsteiginum, tá ið málverji teirra glíður og velur at taka bóltin upp. Tað er úr spískum, og føroyska royndin eydnast illa. Tað blívur til málspark til Aserbadjan.
50min.: Finnur Justinussen verður feldur, men málverjin hjá teimum fær eftir øllum at døma bóltin fyrst, og dómarin velur tí ikki at bríksla fyri brotssparki.
49min.: Gult kort til Dmitri Nazarov fyri at fella Hall Hansson.
46min.: Seinni hálvleikur er bríkslaður í gongd.
Hálvleikur: Gestirnir eru á odda 1-0 í hálvleikssteðginum. Føroyar hava havt flestu málmøguleikarnar, men Aserbadjan var hepnari og kaldari frammanfyri málinum í einu støðuni.
45min.: Føroyar í góðari støðu. Jóan Símun Edmundsson roynir seg úr vinstru, men Aserbadjan fær ruddað út til horna. Hornasparkið liggur ov aftarliga, og tað gav dómaranum møguleikan at bríksla til hálvleik.
45min.: Ein minuttur er lagdur afturat.
43min.: Føroyar hava havt avbjóðingar á sentrala miðvøllinum, og tað er einamest av høga trýstinum, ið Aserbadjan leggur tá Føroyar royna at byggja upp.
40min.: Gult kort! Hallur Hansson hevur gjørt fleiri fríspørk, og nú fall hamarin.
36min.: Føroyar hava verið betra liðið eftir leiðslumálið hjá Aserbadjan.
35min.: Góður møguleiki til Føroyar! Eftir drúgt og gott uppspæl sendir Viljormur Davidsen innlegg innfyri, har Finnur Justinussen er hægstur, men hann fær ikki nóg nógv undir bóltin. Málverjin bjargar til hornaspark, sum einki spyrst burturúr.
31min.: Stórur møguleiki til Føroyar! Málverjin hjá Aserbadjan fer púra skeivur av bóltinum, og tað er um reppið at Føroyar fáa potað bóltin í málið. Aserbadjan ruddar burtur av strikuni.
30min.: Gott føroyskt spæl. Hallur Hansson smekkar til við vinstra beini, og tað endar við at vit fáa hornaspark.
28min.: MÁL! 1-0 til Aserbadjan. Gott uppspæl í vinstru endar við fløtum innleggi. Gunnar Nielsen megnar ikki at halda bóltinum, og eftir eitt prik aftur til Richard Almeida er tað brasiliumaðurin hjá teimum, Richard Almeida, ið leggur Aserbadjan á odda 1-0.
27min.: Enn eitt langskot. Hesaferð er tað Gilli Rólantsson, ið roynir kanónina. Eitt sera gott skot, sum fer beint upp um málið.
23min.: Føroyar eru óansnir á miðum vølli og lata Aserbadjan sleppa í eina lítla umstilling, men aftur eru teir bráðir og smekka til úr 30 metrum. Lítið vandamikið.
20min.: Dmitri Nazarov roynir seg úr 30 metrum, men royndir er forkølað og fer væl framvið málinum.
18min.: Aserbadjan roynir seg við innleggi, og fremsti maður teirra, Rufat Dadasov, stútar úr kroystari støðu upp um málið.
16min.: Aserbadjan hevur fótað sær, og teir eru í løtuni tryggir á bóltinum. Teir hava bóltin fyri tað mesta.
13min.: Aðru skotroyndina í dystinum er eisini føroysk. Finnur Justinussen leggur bóltin hegnisliga av til Brand Hendriksson, sum við first-time'ara úr 25 metrum langar til. Tað kundi verið vakurt, men bólturin fór langt upp um málið.
10min.: Føroyar hava verið greitt betra liðið fyrstu løtuna. Aserbadjan hevur nærum ikki fingið spælt ein einasta bólt ímillum sín.
9min.: Fríspark til Aserbadjan í góðari støðu úti í síðuni, men innleggið kemur ikki framvið fremsta føroyinginum, René Shaki Joensen, sum ruddar burt.
6min.: Føroyar søkja aftur at. Eftir langa sending frá Atla Gregersen eru vit um at koma í nakrar góðar støður, men tað endar við, at Odmar Færø er rangstaddur.
4min.: Seinna hornasparkið er ikki vandamikið. Málspark til Aserbadjan.
3min.: Hornaspark til Føroyar. Bólturin kemur útfrá, Gilli Rólantsson langar til, men rakar ein hjá Aserbadjan og út til nýtt hornaspark.
1min.: Føroyar eiga fyrstu skotroyndina eftir einans 55 sekundum. Jóan Símun Edmundsson roynir seg úr 20 metrum, men málverjin bjargar lættliga.
1min.: Dysturin er byrjaður.
Undan dystinum: Tjóðsangirnir hava rungað, so nú er einans lítil løta til dysturin byrjar.
Undan dystinum: Skansin er sum vera mann upp á pláss og stuðlar óført longu góða løtu undan dystinum.
Undan dystinum: Tað er mjørki og regn á Tórsvølli, men annars eru fótbóltslíkindini góð – tað er ikki nógvur vindur, og tað er ikki serliga kalt.
Undan dystinum: Dómarin í dag er úr Russlandi, og hann eitur Aleksei Eskov.
Byrjunaruppstillingar
Føroyar: Gunnar Nielsen – Gilli Rólantsson, Atli Gregersen, Odmar Færø, Viljormur Davidsen – René Shaki Joensen, Hallur Hansson – Jóan Símun Edmundsson, Brandur Hendriksson, Kaj Leo í Bartalsstovu – Finnur Justinussen
Aserbadjan: Kamran Agayev – Maksim Medvedev, Rahil Mammadov, Badavi Huseynov, Pavlo Pashayev – Gara Garayev, Richard Almeida – Mahir Madatov, Dmitri Nazarov, Araz Abdullayev – Rufat Dadasov
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Annie Herbert Barker
Lag: Ira David Sankey
Týtt: Victor Danielsen
1. Tá ið tokan lættir av, og gyltu heyggjar stíga hátt,
tá ið sólin gyllir lívsins á, og burtur er øll nátt,
tá ið uppfylt er hvørt lyfti, okkum Faðirin gav her –
áh, vit skulu kennast betur, tá ið tokan horvin er!
Niðurlag: Kend, vit skulu kennast tá,
saknur skal ei hjartað ná,
tá ið dimmið lættir, tá hin lívsins sól ei undir fer –
áh, vit skulu kennast betur, tá ið tokan horvin er!
2. Mangan vegurin var trongur, mangan tungt várt hjarta var,
mangan gingu vit í toku, sóu ikki landið har;
gloymt tað alt er, tá hann sigur:
Kom mítt barn, og troystað ver! –
Áh, vit skulu kennast betur, tá ið tokan horvin er!
3. Ja, vit stíga inn við gleði, skulu kring hans trónu stá,
síggja hann, sum okkum elskar – kend, vit skulu kennast tá!
Og í allar ævir tunga vár hans navni lovsong ber –
áh, vit skulu kennast betur, tá ið tokan horvin er!


text:
Agnar Frederiksen
15.04.2018 - 12:45
Ítróttur > Ítróttur > Fótbóltur
Aftur í dag
er fult umfar í Betri-deildini. Tað eru ikki gingin trý døgn síðani seinasta
bríksl var í 5. umfari, og nú skulu liðini aftur í eldin.
Fýra av liðunum ið liggja í topp-fimm undan umfarinum hittast innanhýsis.
Úrslitini í teimum dystunum kunnu geva eina ábending, hvør skal fylgja ordiliga
við KÍ, og sita væl á Evropa-plássunum. Og í B36 vita teir eisini, at í dag er møguleikin,
at ”bróta inn” í ovaru hálvu. Samstundis sum tað er FM-stríð, og kapping um
Evropa-fótbólt norðanfjørðs, so er botnbrak í Trongisvági.
Allir dystirnir í dag byrja klokkan 15.00:
NSÍ - HB
Skála - KÍ
EB/Streymur – Víkingur
07 Vestur - B36
TB/FCS/Royn - AB
Støðan undan 6. umfari:
1. KÍ (15 stig)
2. NSÍ (10 stig)
3. HB (10 stig)
4. Víkingur (9 stig)
5. EB/Streymur (8 stig)
6. B36 (7 stig)
7. Skála (6 stig)
8. TB/FCS/Royn (3 stig)
9. AB (2 stig)
10. 07 Vestur (1 stig)
Dysturin í Runavík í dag kann gerast ein lykladystur fyri bæði liðini. Fyri HB
og NSÍ er tað sera umráðandi at fáa stig, nú tey hittast innanhýsis. Bæði
liðini hava tíggju stig undan umfarinum, og vilja gjarna halda sambandið upp
til KÍ. Í tætta stríðnum um plássini í Evropa er hetta eisini ein umráðandi
dystur. Liðini hava leikt tættar dystir seinastu árini, og lagt er aftur upp
til ein tættan dyst í dag. HB kemur frá tveimum góðum útisigrum á Eiði og á
Skála, og vil byggja uppá tað í dag. NSÍ fekk bjargað sær eitt stig á Eiði
seinast. Símun Rógvi Hansen og Einar Hansen eru framvegis ikki til reiðar, og HB
er aftur í dag uttan Sebastian Pingel og Aleksandar Stankov.
KÍ vísti nakrar veikleikar fyrsta hálva tíman á Dungasandi hóskvøldið. Men
oddaliðið vísti sanniliga eisini styrki við at venda hóttandi niðurlagið til
søtan sigur. Skála vísti viðbrekni á summum økjum, tá HB hóskvøldið vann 3-0 á
Skála. Men á Skála fáa útiliðini aloftast ein skarpan gang, og munurin millum
KÍ og Skála í innanhýsis dystum seinastu árini hevur ikki verið heilt so
stórur. Tað eru nakrir leikarar á Skála-liðnum, ið skulu upp ímóti sínum gamla
felagið. Venjarin Eyðun Klakstein hevur tvær reisur staðið á odda fyri sínum
barndómsfelagi í Klaksvík, og klaksvíkingarnir Niels Pauli Danielsen, Heðin Klakstein,
umframt serbiski miðverjin Ahmed Mujdragic, gjørdust steypavinnarar við felagnum
í 2016. Ahmed er við at verða heilt klárur aftur eftir sín knæskaða.
Talan er um triðja heimadyst á rað hjá
EB/Streymi. Eftir tepurt tap ímóti HB misti felagsliðið sigurin ímóti NSÍ, men
nú skal tað verða, um EB/Streymur av álvara vil blanda seg í stríðið um topp-fýra.
Víkingur hevur seinastu tveir dystirnar vent 0-1 til 2-1. Í 2. og 3. umfari
taptu føroyameistararnir 2-1, so spurningurin er um tað endar 2-1 í Hólmanum í
dag. Bæði liðini eru so at siga við fulla styrki, men Hans Jørgen Djurhuus situr
úti dyst nummar trý við leikbanni eftir reyða kortið ímóti NSÍ. Fyri Víking er
tað sera týdningarmikið at fáa fult í dag, men tað er eingin ivi um, at tað
verður ein torfør uppgáva hjá Maurice Ross og hansara monnum.
Meinhard Olsen x5 – hvørja ferð B36 hevur
spælt í ár, so hevur kantspælarin skorað. Hóskvøldið var Meinhard beinleiðis
dystaravgerandi, tá hann smekkaði bóltin upp í longra málhorn í yvirtíðini. 1-0
sigurin ímóti TB/FCS/Royn var kærkomin og neyðugur. Nú tevja B36 topp-fýra. Í
dag er liðið nokk størsti favoritturin, tá 07 Vestur er á vitjan. Vágamenn
skakaðu oddaliðið hóskvøldið, men úrtøkan var tað saman sum øll umførini
undantikið tað fyrsta: Einki stig. 07 Vestur er á aftasta plássi, og nú
TB/FCS/Royn og AB hittast í dag, so kann munurin upp økjast eitt sindur. Hjá
B36 sat Róaldur Jakobsen á bonkinum allar 90 minuttirarn seinast; ein skaði í
fótliðinum darvar miðvallaran. Tó var tað jaligt, at Alex Mellemgaard, Eli F. Nielsen
og Andrias Eriksen allir spældu aftur, og at ungi og evnaríki Hannes Agnarsson
spældi 90 minuttir. Áleyparin hevur verið nógv plágaður av skaða seinastu longu
tíðina. Hjá 07 Vestur er tað nógv ein spurningur um, hvussu nógv Ken Fagerberg
megnar at spæla.
Við Stóra er lykladystur í botnstríðnum. AB og TB/FCS/Royn mistu bæði stig til
seinast hóskvøldið, og í dag er talan um ein dyst, har bæði liðini hava tørv á
trimum stigum. TB/FCS/Royn hava víst góðar taktir seinastu dystirnar, men uttan
at fáa stig. Tað er til stúran hjá suðuroyingum, at liðið bert hevur skorað í
einum dysti higartil í ár, og at bæði málini eru komin uppá brotsspark. Tað
endaði tó við týðandi sigri í Sørvági. Argjamenn hava fingið tveir javnleikir,
men eftir tríggjar dystir uttan úrtøku, so skulu stig við norður um fjørð í
dag.
Vit fylgja gongdini í dystunum á forsíðuni, og fylgja upp við yvirlitið og samandrátti
og hava eisini myndir.
Rás2 sigur frá á Skála og í Runavík, og KVF stroymir NSÍ-HB. Leinkja til tann
dystin verður løgd út á forsíðuni stutt undan dystarbyrjan.


text:
Alda Nielsdóttir
23.05.2018 - 22:08
Tíðindi > Uttanlands > Annað
Í amerikanska býnum Syracuse í statinum New York stevndi eitt foreldrapar 30 ára gamla sonin, tí hann noktaði at flyta heimanifrá.
Michael Rotondo varð fleri ferðir biðin um at flyta út, og fekk enntá bjóðað fíggjarligan stuðul, so hann kundi finna sær annan bústað, men hesum tók hann ikki ímóti. Málið endaði í rættinum, og í gjár fall dómurin. Michael Rotondo skal flyta út.
Rotondo hevur havt kamar í húsunum hjá foreldrunum, síðan hann misti sítt arbeiði fyri átta árum síðani. Sambært foreldrunum býr hann hjá teimum, men hevur annars einki samband við tey yvirhøvur.
Rættarmálið millum foreldrini Mark og Christine og son teirra hevur vakt ans, ikki bara í USA men eisini kring heimin, skrivar DR.
Foreldrini stevndu sonin við vón um, at tey kundu fáa hjálp til at fáa hann at flyta út. Sjálvur noktar Michael Rotondo at flyta út, tí hann ikki metir seg vera kláran til tað, og hann dugur ikki at síggja, hví hann ikki kann vera verandi eitt sindur longri. Tað segði hann í rættinum.
Dómarin royndi at greiða honum frá, at hann ikki hevði rætt til at vera verandi í kamarinum heima hjá foreldrunum, og skeyt upp airbnb sum eitt alternativ.
Dómarin gjørdi av, at sosialu myndugleikarnir skulu kanna málið, tí hann óttaðist um støðuna hjá 30 ára gamla manninum.
Enn er ikki avgjørt, nær hann skal flyta út, men Michael Rotondo heldur sjálvur, at 30 dagar er ein rímilig freist, tí tað gevur honum tíð at kæra dómin. Hann sigur við miðlarnar, at hann ikki helt, dómarin hevði sett seg nóg væl inn í støðuna hjá honum.


text:
Í februar rundaðu vit 1.500 blóðroyndir og rukku sostatt málinum fyri fyrsta stig av FarGen. Málið er tó at víðka verkætlanina, so allir føroyingar, sum vilja, sleppa at luttaka. Arbeitt verður tí við eini umsókn, har søkt verður um víðkað loyvi at lesa arvastreingirnar hjá enn fleiri føroyingum. Tess fleiri luttakarar, tess betri tilfeingi bæði til heilsugransking og til nýtslu í heilsuverkinum.
Vantar tín blóðroynd?
Hevur tú teknað teg til FarGen, men enn ikki latið okkum blóðroynd, verður tú standandi á tekningarlistanum. Tú fært innkalling til blóðtøku, tá vit hava fingu neyðug loyvi til at fara undir næsta stig av FarGen.
Tað eru Ílegusavnið, Vísindasiðsemisnevndin og Dátueftirlitið, sum skulu geva loyvi til at víðka FarGen-verkætlanina.
Les meira um, hvat luttøka inniber fyri teg.


text:
Fonn Flog bjóðar ferðapakkar til Malta
Ferðaskrivstovan hevur sett saman tveir ferðapakkar har fólk kunnu samantvinna mentanarupplivingar við Europa League dyst millum Birkirkara FC og KÍ
Fonn Flog bjóðar fólki við til Malta at njóta nakrar sólríkar dagar á vøkru og mentannarríku Malta. Samstundis er tað ein upplagdur møguleiki at heppa á klaksvíkingarnar, ið skulu spæla ímóti maltesiska liðnum Birkirkara FC í Europa League kappingini.
Tú kanst velja ímillum vera 8 ella 14 dagar: 19. juni til 03. juli ella 26. juni - 03. juli. Báðir ferðapakkarnir kosta 8.995,- pr. pers.
Íroknað prísinum er:
- Flogferðaseðil
- Gisting
- Morgunmatur
Gist verður í deildari eittrúms íbúð í Luna Holiday Complex. Hotellið liggur í hugnaliga býnum Mellieha, ið hevur ta bestu strondina á oynni.


text:
Reis Jesus upp frá deyðum?
Tey kristnu hátíðarhalda aftur í dag, at Jesus úr Nasaret reis upp frá deyðum fyri skjótt 2000 árum síðani. Fleiri og fleiri føroyingar munnu allíkavæl seta spurnartekin við, um hendan so nógv umtalaða uppreisnin hevur nakað við veruleikan at gera – ella kanska teir beinleiðis avvísa, at tað ber til at rísa upp frá deyðum. Og tað er ikki so løgið, tí at tað er neyvan nakar av okkum, sum hevur sæð eitt deytt menniskja komið livandi aftur úr kirkjugarðinum nakrar dagar eftir jarðarferðina.
Framstandandi fólk úti í heimi seta eisini stór spurnartekin við uppreisnina hjá Jesusi. Bretski heimspekingurin, Bertrand Russell, skrivaði fyri nógvum árum síðani, at tað var ivasamt, um Jesus úr Nasaret nakrantíð hevði livað; og um hann hevði livað, so vita vit onki um hann, tí at vit hava ongar álítandi keldur. Og sambært Richard Dawkins eru evangeliini ikki álítandi, tí at tey eru rein fiktión, uppspuni.
Hetta eru sjálvandi sera álvarsligar ákærur móti grundarlagnum hjá kristindóminum. Og kristna trúgvin stendur ella fellur við uppreisnini. Fær man mótprógvað uppreisnina, so hevur man avlívað kristnu trúnna. Er tað veruliga so galið, at hesir ateistarnir hava rætt í, at kristindómurin er ein villleiðing, ið byggir á uppspuna? So reis Jesus ikki upp frá deyðum, og so kunnu vit gott byrja at reinsa Føroyar fyri alla kristiliga ávirkan.
Tað finnast tíbetur vísindafólk úti í heimi, sum ikki eru samd við omanfyristandandi. Í grundini hava tey nógvar góðar grundgevingar, sum gera Jesu uppreisn meiri sannlíka enn ósannlíka. Eg ynski í stuttum at nevna nakrar av grundgevingunum.
Eru handritini álítandi?
Summir kritikkarar vísa á, at handritini í Nýggja Testamenti ikki eru álítandi. Tað er rætt, at ongi upprunahandrit eru at finna í dag; men hinvegin meta nógvir granskarar, at tey tøku handritini eru so mikið álítandi, at tey umboða upprunahandritini nóg væl. Ja, Nýggja Testamenti er tað skjalið úr fornheiminum, ið hevur nógv mest stuðul frá atkomuligum handritum. Hvørki aldurin á handritunum ella vandin fyri feilum í kopieringini ger nakað serligt við trúvirðið hjá Nýggja Testamenti. Bruce Metzger, granskari í Nýggja Testamenti, sigur soleiðis:
“Vit kunnu hava stórt álit á hesum skriftunum, soleiðis sum tær eru komnar til okkara heilt frá fornheiminum, serliga um vit samanbera við aðrar fornar tekstir.”
Eru evangeliini uppspuni?
Tað mesta um Jesu uppreisn stendur í evangeliunum, sum sambært kritikkarum eru uppspuni, men summir granskarar mótmæla hesi niðurstøðu. Bestu dømini um søguliga trúvirðið hjá evangelistunum eru skriftirnar hjá Lukasi: evangeliið og Ápostlasøgan. Serliga Ápostlasøgan inniheldur upplýsingar, sum samsvara væl við aðrar keldur frá samtíðini. Ein granskari í rómverskari søgu, A. N. Sherwin-White, sigur soleiðis:
“Fyri Ápostlasøguna eru staðfestingarnar av søguliga trúvirðinum ómetaliga umfatandi…ein og hvør roynd at vraka hennara søguliga trúvirði, sjálvt í smálutunum, má nú metast at vera skilaleys.”
Jesu uppreisn?
Her koma vit so til Jesu uppreisn: er hon ein søguligur veruleiki? Granskarar hava arbeitt ómetaliga nógv við hesum evninum, og heimspekingurin, Gary Habermas, hevur ein keldulista við yvir 3000 vísindaligum greinum og bókum um evnið bara frá teimum seinastu 35 árunum.
Próvtilfarið fyri Jesu uppreisn umfatar m.a. hesi evni:
- Jesu deyði
- Tann tóma grøvin
- Eygnavitnini
Doyði Jesus?
Summi vilja pástanda, at Jesus als ikki doyði – og so var sjálvandi ongin uppreisn frá deyðum. Men prógvini fyri, at Jesus veruliga doyði, eru so sterk, at ein av teimum víðgongdu skeptikarunum, John Dominic Crossan, viðgongur:
“At Jesus bleiv krossfestur er so vist sum nakað søguligt yvirhøvur kann vera.”
Og ateistiski granskarin, Gerd Lüdemann, skrivaði:
“Jesu deyði sum ein avleiðing av krossfestingini kann ikki noktast.”
Var grøvin tóm?
Kritikkarar vilja eisini pástanda, at umstøðurnar kring ta tómu grøvina páskamorgun vóru illgrunasamar. Summir siga, at frásagnirnar í evangeliunum eru ósannar, tí at grøvin var ikki tóm – og so var heldur ongin uppreisn. Men kendi søgufrøðingurin, Michael Grant, skrivar:
“Tað er rætt, at frásagnirnar í evangeliunum um ta tómu grøvina eru ymiskar, men um vit nýta tey somu metingarstøðini, sum verða nýtt til aðrar forntekstir, so er próvtilfarið so mikið haldgott og trúvert, at einasta niðurstøðan er, at grøvin var tóm páskamorgun, tá lærusveinarnir (kvinnur og menn) komu til grøvina.”
Sóu lærusveinarnir tann upprisna Jesus?
Nógv týdningarmiklari enn hetta er, at lærusveinarnir í eitt tíðarskeið eftir hetta fingu loyvi til at møta tí upprisna Jesusi úr Nasaret, Kristusi. Teir høvdu sæð hann, tosað við hann, nortið við hann og enntá etið saman við honum. Hetta gav teimum frímóð og dirvi til at fara út í heimin at boða kristna boðskapin fyri øllum. Aftur og aftur síggja vit teir nevna Jesu uppreisn í talunum í Ápostlasøguni. Próvtilfarið fyri hesum er so sterkt, at sjálvt ateistiski granskarin, Gerd Lüdemann, skrivar:
“Tað kann tykjast at vera søguliga vist, at Pætur og lærusveinarnir høvdu upplivingar eftir Jesu deyða, har Jesus vísti seg fyri teimum sum tann upprisni Kristus.”
Sum ateistur kann Lüdemann sjálvandi ikki góðtaka uppreisnina, so tí mátti hann siga, at hetta bert vóru sjónir. Men lesur man talurnar í Ápostlasøguni, so er hetta sera ósannlíkt.
Nógv sannlíkari er tað, at lærusveinarnir veruliga funnu eina tóma grøv og ein upprisnan Jesus. Teir vistu, at Jesu likam, sum varð lagt í grøvina, var deytt, og tað var hetta sama likam, sum var vorðið livandi aftur páskamorgun, hóast tað var í nýggjum líki, eitt uppreisnarlikam. Jesus hevði nú vunnið á deyðanum og kundi bjóða øllum menniskjum eitt nýtt lív. Tí kundi hann siga:
“Eg eri uppreisnin og lívið; tann, sum trýr á meg, skal liva, um hann so doyr.” (Jóh. 11,25)
Hetta er nakað, sum vísindi í síni heild ikki kunnu rúma. Tí geva vit professaranum, Sir Norman Anderson, tey síðstu orðini um prógvini fyri uppreisnini:
“Tann tóma grøvin skapar ein sannan klett, sum allar skynsamar teoriir um uppreisnina royna at vika, men til fánýtis.”
Jesus livir – og vit skulu liva! Gleðiligar páskir!
Grundleggjandi fakta:
- Jesus bleiv krossfestur.
- Jesu lærusveinar vóru fullkomuliga sannførdir um at Jesus reis upp og vísti seg fyri teimum.
- Paulus (aka Saul frá Tarsus), sum forfylgdi tey fyrstu kristnu, hann skifti ham og bleiv sjálvur ein kristin.
- Jákup (bróður Jesus), hann var fyrst skeptiskur viðvíkjandi tað kristnu trúnna, men broytti eisini sína áskoðan og bleiv ein trúgvandi.
- Grøvin hjá Jesusi var funnin tóm 3 dagar aftaná krossfestingina. (Habermas & Licona 2004, 48-76)
Tryst her um tú vilt vita meira um ⇒ Trúðvirðið Bíbliuna ⇐


text:
Hestprent
Í 1984 byrjaði Jon Hestoy, sum tá var útlærdur trykkjari, sítt egna virki á Tvøroyri, sum hann kallaði Hestprent. Endamálið var at geva út lokalblað og reka prentsmiðju. Skjótt gjørdist høvuðsvirksemið hjá felagnum setiarbeiði, við serstøkum denti á bókaarbeiði. Tá fyrsta setimaskinan varð keypt í 1985, var leiðin skjótt løgd eftir konvertering av teksti frá teldum til setimaskinu. Í januar 1987 læt virkið upp í Havn, í leigaðum hølum á Heygskróki. Í 1988 varð avgerð tikin um at leggja alla umbróting yvir á Macintosh teldur. Tá vóru minni enn 5 virki í danska kongaríkinum, ið arbeiddu professionelt við Desktopumbróting og Postscript fotosetara. Orðið prentumsiting varð uppfunnið til arbeiðsháttin tá virkið setti og umbreyt bøkur og læt tær prenta á øðrum prentsmiðjum. Á vári 1989 var flutt í egin hølir á Suðurrás og 1997 á Dvørgastíg. Í 1999 fór felagið undir at prenta sjálvt, tá Prentstovan prentsmiðjan, ið Marius Ziska hevði stovnað, varð keypt. Í 2001 var egið bókbindarí sett á stovn og í 2002 keypti Hestprent bókbindaríið hjá Helga Justinussen.


text:
Eik tekur nýtt ábyrgdarlán30-03-2007
Framgongdin í virkseminum ber við sær, at Eik hevur økt um gjaldførið við einum nýggjum ábyrgdarláni á tilsamans knappliga 300 milliónir krónur
Atlantic Petroleum í áhugaverdari avtalu28-03-2007
Eik Banki í Danmark metir, at kursurin hjá Atlantic Petroleum kann koma upp á 906 krónur pr. partabræv. Í løtuni er hann 634 krónur
Eik-formaður: Áhugaverd sponsoravtala28-03-2007
Hugsunarhátturin hjá leiðsluni í Fremad Amager hóskar væl saman við profili og arbeiðshátti í Eik
Set: Avkast í Fremad Amager27-03-2007
Íbirtingarfelagið set sær sína íløgu í Fremad Amager sum eina góða íløgu, sum skal geva avkast
Eik Grunnurin við í nýggjari KT-útrás23-03-2007
Saman við Formula.fo, Føroya Tele og TF Holding er Eik Grunnurin við í einari verkætlan, har endamálið er at vinna føroyskum KT og KST rásarúm í Europa


text:
Ingi Samuelsen
18.08.2017 - 10:36
Ítróttur > Ítróttur > Fótbóltur
Tvær spennandi uppgávur standa fyri framman hjá føroyska A-landsliðnum í fótbólti. Útidysturin móti Portugal 31. august og heimadysturin móti Andorra 3. september.
Mánadagin fer Lars Olsen, landsliðsvenjari at úttaka hópin til hesar báðar dystirnar. Men sjey av leikarunum – allir spæla teir uttan fyri landoddarnar – hava longu fingið boð um, at teir skulu við, skrivar heimasíðan hjá FSF.
Leikararnir eru Gunnar Nielsen, Jónas Tór Næs, Kaj Leo í Bartalsstovu, Rene Shaki Joensen, Gilli Rólantsson Sørensen, Viljormur Davidsen og Jóan Símun Edmundsson.
FSF sigur, at tað gongur væl at selja atgongumerkini til dystin móti Andorra, sum verður á Tórsvølli sunnudagin 3. september, og at líkt er til, at tað verður útselt.


text:
“Í samband við “meir fyri minnið” túrin hjá tær í ár, vil eg fegin stuðla tær við eitt par av Skechers GO RUN Ultra Road. Teir eru gjørdir til ultra rennarar – also laaangar túrar.”
Hetta skrivaði Terji Hansen frá Skósøluni við Gøtugjógv tá ið tað frættist at eg fór at renna hoym aftur til Klaksvíkar. Eg tók av tilboðnum, og havi royndarkoyrt skógvarnar, og eri eg sera væl nøgdir við teir. Eg fari at renna í teimum nú leygardagin.
Stuðla og ver við í lutakasti um eitt par av Skechers
Hey, um áhugi og um tað ber til – vil eg fegin geva eitt par Skechers til ein av teimum, sum flyta pening til títt megnar tiltak. Annars bestu ynskir leygardagin.
So vera vónandi nøkur aftrat, sum vilja stuðla
Vinnarin kann velja sær eitt par Skechers eftir egnum ynskji.
Heilsan
Terji Hansen
Skósølan við Gøtugjógv
Nú í kvøld 30 tímar til fráferð av Vaglinum í Havn, kann eg við gleði siga tykkum at stuðulin er komin uppá kr. 65.000,00. Hugaligt at síggja hvussu góð undirtøkan er.
Ver við og stuðla Alzheimerfelagnum í teirra arbeiði at hjálpa avvarandi og teimum, sum eru rakt av hesari ræðuligu sjúku. Í fjør megnaðu vit øllum somul at samla heilar 143.000,00.


text:
Býráðsfundur 30. apríl 2009
1.
J. nr. 370 – 09/00219
Yvirtøka av umsitingini av Serflutningsskipan Landsins.
Ummæli frá Sosialu deild:
-Sosiala nevnd hevur á fundi 22/04-2009 mælt til at yvirtaka umsitingina av Serflutningsskipanini.
-Býráðið hevur á fundi 30/04-2009 samtykt at taka undir við sosialu nevnd.
2.
J. nr. 132 – 08/00249
3.
J. nr. 252 – 08/00523
Projektør (kanón) og lørift til auluna í Skúlanum við Løkin.
-Býráðið hevur á fundi 30/04-2009 samtykt at keypa lørift og projektør til auluna.
4.
J. nr. 566 – 09/00271
Gøtunøvn og adressir í Runavík, Saltangará og á Glyvrum
Tekn. deild mælir til:
· at strika gøtunavnið oman Sandheyggj, og leggja adressurnar til Sýnarveg nr. 1 – 3 – 5 og 7.
· at strika gøtunavnið Garðsgøtu, hesin vegur hevur eina adressu og verður mælt til at leggja adressuna til undir Gørðum nr. 3B.
· at strika gøtunavnið við Íshyl, hesin vegur hevur onga adressu.
· at strika gøtunavnið Blikagøtu, og leingja Tjarnarveg til markið millum Saltangará – Runavík, og broyta adressuna á matr. nr. 1s til Tjarnarveg 15
-Byggi- og býarskipanarnevndin hevur á fundi 22/04-2009 tikið undir við tilráðingin frá Teknisku deild, tó verður mælt frá at strika gøtunavnið oman Sandheyggj og mælt verður til, at gøtunavnið Blikagøta verður brúkt til nýggja vegin í samband við byggiætlanini hjá P/F Vist í Runavík.
-Býráðið hevur á fundi 30/04-2009 samtykt at taka undir við Byggi- og býarskipanarnevndini.
5.
J. nr. 352 – 09-00176
Skriv frá foreldrum at børnum í Dagstovninum í Oyndarfirði, sum heita á kommununa um at viðgera systkinaavsláttur í barnaansingini av nýggjum.
-Sosiala nevnd mælir til at játta avsláttur til triðja barnið.
-Fíggjarnevndin hevur á fundi 23-04-2009 mælt til at taka undir við tilmælinum frá Sosialu nevnd, og at miðað verður ímóti, at hetta verður sett í verk frá 1. januar 2010, og at pengar verða avsettir á fíggjarætlanini til endamálið.
-Býráðið hevur á fundi 30/04-2009 samtykt at taka undir við Sosialu nevnd og fíggjarnevndini.
6.
J. nr. 105 – 09/00254
Byggibúning av grundstykki til nýggju fimleikahøllina hjá Støkk.
-Býráðið hevur á fundi 30/04-2009 samtykt at at játta 1,5 mió. kr. íroknað mvg til útgrevstur, planering og byggibúning av grundstykki.
7.
J. nr. 102 – 09/00281
8.
J. nr. 567 – 09/00267
Val av limum í Ferðslunevndina fyri Runavíkar kommunu 2009 - 2012.
-Tekniska nevnd hevur á fundi 21/04-2009 mælt til at velja Karl Rasmusen í nevndina fyri Teknisku nevnd.
-Býráðið hevur á fundi 30/04-2009 samtykt at taka undir við Teknisku nevnd.


text:
Sjóvegis vitjanir
11. juni 2013
Seinastu dagarnir hava fleiri gestir leita út til Dímunar, sjóvegis.
Seinastu dagarnir hava fleiri skip vitja út við ferðafólki. Hósdagin gjørdi Norðlýsi ársins fyrsta túr til Dímunar. Hetta vóru fuglfirðingar, ið vitjaðu út. Leygardagin var Thorshavn sín fyrsta túr. Ætlanin er at gera fleiri leygardagstúrar út í summar. Thorshavn sigldi úr Hvalba til Dímunar og tá gerst siglingstíðin ikki so drúgv. Leygardagin tók tað Torshavn ein góðan tíma at sigla úr Hvalba til Dímunar.
Mánadagin lá skúlaskipið Georg Stage útfyri oynnað, meðan næmingar sigldu inn við smábátum. Næmingarnir gjørdu ein skjótan túr niðan á oynna. Hendan vitjanin til Dímunar kom í lag, tí Janus sjálvur var næmingur á Skúlaskipinum fyri nøkrum árum síðani.
Tað setur sannan summardám, at fáa slíkar vitjanir til oynna.
« Aftur


text:
Brynjubúrfiskur, Skjaldbrystlingur (búrfiskaættin)
Hoplostethus mediterraneus mediterraneus Cuvier, 1829
Stødd: Brynjubúrfiskur verður neyvan longri enn 40 cm.
Dýpi: Hann er úr 200 m niður á 900 m.
Litur: Oman fyri strikuna er hann bleikt reydligur, ljósareyður. Um síðurnar er liturin svart-silvur, reyðari um høvdið enn um bakið. Fjaðrarnar eru reyðari enn kroppurin.
Teinar: R VI + 13-14; G II + 11; U 14-16; B I + 6.
Lýsing: Brynjubúrfiskur hevur høgt og flatt kropsskap. Hann hevur eina stóra ryggfjøður, eina gotfjøður. Uggafjaðrarnar og búkfjaðrarnar eru miðalstórar. Sterturin er nógv sýldur. Høvdið er millum 36 - 43% av standardlongdini. Hann hevur stór eygu, umleið 33% av høvuðlongdini, og høvdið er nærum eins høgt og langt. Kjafturin er á skák uppeftir og frameftir. Gronin gongur næstan beint niður framman fyri eyguni. Kjálkarnir og kápan eru klædd við beinplátum og hava píkar. Hann hevur týðiligt og hvast kjalarskrubb.
Eyðkenni: Hann minnir í litum og skapi um búrfisk, fagurserk og reyðserk. Beinpláturnar og harða kjalarskrubbið. Eygnastøddin og høvuðstøddin.
Týdningur: Brynjubúrfiskur hevur ikki vinnuligan týdning.
da: Middelhavssavbug, en: Silver roughy - Rosy soldier fish, fr: Hoplostète argenté, ís: Búrfiskbróðir
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Serkafiskar Beryciformes
Hesin hópurin hevur 7 ættir við 29 slektum og 144 sløgum.
Undir Føroyum eru 3 ættir, ið hava 3 slektir og 5 sløg:
Teir eru smalir og nakað hávaksnir fiskar.
Summir hava eina ryggfjøður, aðrir tvær, flestu við beinteinum í framparti av ryggfjaðrunum. Eina gotfjøður, ofta við beinteinum fremst, flestu við stórum, sýldum sterti. Serkafiskar eru djúpvatnsfiskar, silvurblankir, reydligir og brúnsvartir.


text:
Í Mekanikki 2 verða viðgjørdir tættir sum: Orka, Aldur, Rørsla, Harmonisk rørsla, Gnígging, Samvorðið kraftfel...
Á bókini eru 117 av Esops dømum, sum eru søgd umleið 550 f. Kr. Flest øll eru um dýr, hvussu tey eru, og hvuss...
Flugudrotturin sigur frá einum flokki av enskum dreingjum, sum er komin til eina óbygda oyggj, eftir at flogfa...
Arbeiðshefti er eitt uppskot til útlegging av bókini. Arbeiðshættirnir eru ymiskir, og tað er upp til læraran,...
Formlasavnið er loyvt hjálparamboð hjá næmingum til próvtøkurnar í støddfrøði í 1. studentaskúlaflokki á málsl...
Eitt úrval av teimum søgum, ið komu inn til stuttsøgukappingina fyri føroyskar kvinnur, ið Kvinnutíðindi lýstu...
Eitt úrval av teimum søgum, ið komu inn til stuttsøgukappingina fyri føroyskar kvinnur, ið Kvinnutíðindi lýstu...
Bókin lýsir stórpolitisku gongdina í Evropa í hesum tíðarskeiði við serligum atliti at søgu Týsklands. Hini rí...
Fráflyting og búskaparkreppa er tann seinasta bókin í røðini við teimum sonevndu livikorskanningunum, sum Føro...
Bókin er um fuglin í Føroyum, Áslandi, Hetlandi, Orknoyggjum og Ytru Suðuroyggjunum (Hebridunum). Hon er handb...
Skaldsøga um 40 ára gamla Mattis, sum er evnaveikur. Hann býr hjá systrini Hegu. Mattis livir í samljóði við n...
Á fyrsta bindi av Føroya søgu, ið ber undirheitið Norðurlond og Føroyar, verður roynt at koma inn í søgu okkar...
Á øðrum bindi av Føroya søgu, sum ber undirheitið Skattland og len, er høvuðsdenturin lagdur á miðaldarsøguna;...
Á hesum bindi verður roynt at binda træðrirnar aftur til fyrsta og annað bind. Byrjað verður við einum broyttu...
Føroya Skúlabókagrunnur hevur við hesum verki givið út fyrstu fullfíggjaðu føroysku floruna í litum. Føroysk f...
Á hesum bindi eru verk eftir føroyskar rithøvundar, føddir í tíðarskeiðinum 1881-1902. Rithøvundarnir eru: J.H...
Á hesum bindi eru verk eftir føroyskar rithøvundar, føddir fyri 1880. Rithøvundarnir eru: J. Dahl, Jógvan Dáni...
Á hesum bindi eru verk eftir føroyskar rithøvundar, føddir í tíðarskeiðnum 1905-1938. Rithøvundarnir eru: K.O....
Bókin viðger vistfrøðina og lívfrøðina hjá soppum, eyðkenni, bólking og vakstrarstøð. Nógvir soppar eru sera v...
Eitt yvirlit yvir føroyska fólkamentan. Greitt verður frá dagliga lívinum á sjógvi og landi, soleiðis sum tað ...
Grønur var dalurin kom út fyrstu ferð í 1939, og í dag telist bókarverkið millum heimsklassikararnar. Bókin er...
Í hesum bóklingi eru tvær sagnir. Onnur um hvussu havfrúgv er vorðin, og hin um hvussu nykur er vorðin. Bóklin...
Bókarverkið Havið eftir Boga Hansen, havfrøðing, snýr seg um heimshøvini, men fyrst og fremst um tær føroysku ...
Á bókini verður í drúgvum inngangi roynt at lýsa gomlu føroysku ævintýrini sum part av ævintýrum yvirhøvur og ...
Á arbeiðsheftinum eru uppskot um, hvussu arbeiðast kann við ævintýrum í skúlanum. Harumframt eru eitt norskt o...
Hesi evni eru viðgjørd: 1. Sólin og fylgisveinar hennara, 2. Sól og gongustjørnur í røttum lutfalli, 3. Yvirli...
Bóklingurin greiðir frá sjóvarfalli, bæði flóð og fjøru og sjóvarfalsstreymi; harumframt verður eisini nortið ...
Bóklingurin er knýttur at bókini Heimurin í hagtølum og evnum og viðger evni innan landalæru, søgu og kunning....
Á savninum eru 16 tekstir - yrkingar og prosatekstir - sum allir lýsa konufólk og samband teirra við umheimin....


text:
Kommunustýrislimir úr øllum kommunum í Suðuroynni hava á fundi í Skúladeplinum í Suðuroy í kvøld sett menning av Suðuroynni á dagsskrá.
Hóast Føroyar hava upplivað bestu búskapartíðir í eitt mannaminnið við stórum vøkstri í inntøkum hjá bæði fólki, fyritøkum og kommunum, og fólkavøkstri kring landið, so sæst hendan gongdin ikki í sama mun í Suðuroynni. Í Suðuroynni er stórt arbeiðsloysið, fólkatalið er minkandi, og inntøkurnar hjá fólki, fyritøkum og kommununum eru ikki sambæriligar við restina av landinum.
Hesa støðuna ynskja allir kommunustýrislimir í Suðuroynni gera nakað við og hava tí á felags fundi í kvøld sett menning av Suðuroynni á skrá.
Talan var um ein góðan og gevandi fund við góðari uppmøting úr allari oynni. Á fundinum vóru fyrstu stigini tikin til átøk, sum skulu skunda undir framburð, menning og samstarv í Suðuroynni.
Avtalað varð, at halda áfram við felagsfundum og verður næsti fundur komandi ónskvøld, tá allir kommunustýrislimir aftur fara møtast í Skúladeplinum í Grønadali at arbeiða við ítøkiligum ætlanum fyri menning av Suðuroynni.
Á myndini eru nøkur av fundarfólkunum avmyndaði. Á myndini vanta Eyðbjørn Thomsen, Jónsvein Hovgaard, Bogi Johannesen, Anita Vibergsdóttir og Bjarni Hammer.
Tíðindaskriv frá kommununum í Suðuroynni


text:
Arbeiðsformaður og arbeiðsfólk til H.J. Asfalt
Vegna vaksandi virksemi søkja vit eftir einum røskum arbeiðsformanni og arbeiðsfólki.
Arbeiðsformaður
Ert tú ágrýtin og dámar tú at taka ábyrd? Kanst tú arbeiða sjálvstøðugt og hevur tú góð samstarvsevnir? Klárar tú at arbeiða undir trýsti og at taka skjótar avgerðir? So er starvið sum arbeiðsformaður kanska júst nakað fyri teg. Tí her hevur tú møguleika at mynda og menna eina av fáum asfaltfyritøkum í Føroyum.
Tað er ein fyrimunur, um tú hevur royndir innan asfaltarbeiði, ella hevur royndir sum arbeiðsformaður.
Sum arbeiðsformaður hevur tú ábyrdina av einum toymi við 3-4 fólkum. Saman við stjóranum kemur tú at leggja til rættis og stýra arbeiðsgongdini í teimum ymisku verkætlanunum. Tú kemur at standa á odda fyri og eisini verða partur av toyminum, ið skal gera uppgávurnar. Tú hevur m.a. til uppgávu at bíleggja asfalt og lastbilar. Eisini kemur tú at hava eitt ávíst samskifti við kundan.
Arbeiðsfólk
Sum arbeiðsfólk HJ Asfalt kemur tú at læra og royna teg sum maskinførara við teimum ymisku seramboðunum, ið verða brúkt til asfaltarbeiði. Arbeiðið er stundum kropsliga krevjandi og tí er gott, um tú ert væl fyri kropsliga.
Ert tú raskur, nærlagdur, íðin og hevur góð samstarvsevnir, er tað kanska júst tær vit leita eftir.
Tað er ein fyrimunur, um tú hevur koyrikort til lastbil og dugir at handfara maskinur av ymiskum slagi.
Arbeiðstíðir:
Arbeitt verður vanliga frá 08.00–16:00 mánadag til fríggjadag. Men roknast kann eisini við longum døgum og stundum eisini náttararbeiði.
Setanartreytir:
Løn og setanartreytir sambært avtalu.
Hevur hetta tín áhuga, set teg í samband við Egil Johansen, stjóra, á tlf. 211890, ella um teldupost á: ej@hj.fo í seinasta lagi mánadagin 30. apríl.
Allar umsóknir verða viðgjørdar í trúnaði.
• • • • •
Eitt sindur um HJ Asfalt
HJ Asfalt er ein av umleið trimum fyritøkum í Føroyum, ið leggja asfalt. Felagið var stovnað í 2003 og í løtuni starvast fimm fittir og raskir menn har. Við spildurnýggjum asfaltmaskinum, hava vit bestu útgerð í landinum til at asfaltera landsvegir, kommunuvegir, gongubreytir, tún og annað. Framkomna útgerðin ger, at HJ Asfalt gongur á odda við at arbeiða grønari innan økið, og júst hetta menna vit áhaldandi. Í 2016 fingu vit fyrsta og einasta útlærda asfaltarbeiðara í Føroyum. Hetta ger, at arbeiðsfólk hjá HJ Asfalt altíð hava servitan at ráðføra seg við, og kundin kann kenna seg tryggan við arbeiðið, ið skal gerast. Nakrar av verkætlanunum, ið vit hava gjørt, eru: Flogbreytin hjá Vága floghavn, vegabreytina í nýggja tunlinum til Viðareiðis, asfaltarbeiðið við Perlutrappuna í Tórshavn og Nýggjaveg í Klaksvík, sum eisini er ársins asfaltarbeiði í 2017.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Rottur
Mest umráðandi í stríðnum móti rottu, eru tær fráboðanir, ið kommunan fær frá borgarunum. Tí er umráðandi, at tann, ið sær rottu ella farvegin eftir rottu, beinanvegin vendir sær til umsitingina hjá Vestmanna Kommunu, tlf. 770100, ella til Høgna Johansen, tlf. 770112. Skal rottutýningin eydnast til fulnar, eigur fólk við serkunnleika at skipa fyri.
Um tú hevur trupulleikar av rottum ella hevur sæð rottu, skalt tú venda tær til umsitingina á tlf 770 100 til Høgna á tlf. 770112. Fráboðanin verður síðani avgreidd.
Lógin um umhvørvisvernd áleggur hvørjum einstøkum ognara í mestan mun at avmarka livilíkindini hjá rottu á ogn síni. Hetta merkir millum annað, at grundøki, hús og innleggingar, t.d. kloakk, skulu vera í so góðum standi, sum yvirhøvur gjørligt. Harvið minka møguleikarnir hjá rottuni at fáa fastatøkur.
Lógin áleggur somuleiðis kommunum at skipa fyri ókeypis týning av rottum. Tað merkir, at hvør einstakur, ið hevur trupulleikar av rottu, kann venda sær til kommununa um hjálp og samstundis fáa vegleiðing um, hvussu best verður byrgt upp fyri rottum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Seinnapartin í gjár var reisigildi í nýggja Musikkskúlanum við Landavegin. Borgarstjórin frøddist um, at nú fáa vit endiliga høvið at síggja, hvussu einastandandi Musikkskúlin fer at verða.
Ongin okkara ivast í hvønn týdning, tónleikur hevur. Sagt er, at har orð ikki røkka, har talar tónleikurin. Tónleikurin rúmar okkara sál og allar okkara kenslur, hann er fyri øll, hann skapar samanhald og gevur styrki, hann er lekjandi.
Ongin okkara ivast heldur, hvønn týdning tónleikurin hevur í Føroyum. At vit so leingi hava havt eina fantastiska undirvísingarskipan og eina rúgvu av eldsálum at røkja hesa skipan, hevur lutfalsliga sett Føroyar á tónlistaraliga heimskortið oftari enn fólkatalið tilskilar.
Musikkskúlin hevur alið upp stór talent, men hevur samstundis havt ringvirkningar út í hvønn krók í landinum, har tónleikurin sprettir og livur í besta blóma.
Men tað er ikki yvir at dylja, at skúlin leingi hekk í leysum lofti uttan veruliga fígging. Sitandi samgonga valdi at raðfesta skúlan ovarlaga, og tí var ein tann fyrsta uppgávan hjá samgonguni at finna fígging til skúlan.
Og í dag hava vit reisigildi. Og nú lyfta vit okkara musikkskúlaskipan enn longur upp milum heimsins bestu.
Og vit vóna saman við leiðaranum á Musikkskúlanum, at henda avgerð fer at vera til gleði og gagns fyri næmingar, lærarar, foreldur – ja, allar borgarar í høvuðstaðnum.
Nýggi skúlin fer at lata upp fyri framsóknum átøkum innan tónleikaundirvísing, sum avmarkaðu hølini í dag ikki klára, og skúlin fer heilt vist at hýsa nógvum kreativum virksemi.
Eg havi nevnt einaferð fyrr, at heimsgitna sangarinnan Joni Mitchell einaferð segði, at tónleikur var flótandi arkitekturur. Her hava vit so høvið at síggja arkitektur og tónleik flóta saman og ganga uppí eina hægri eind.
Eg fari at ynskja Húsavarðartænastuni tillukku og bestu eydnu við arbeiðnum, høvuðsráðgevin Kontrast, ráðgevararnar LBF, SMJ og HMP og allir undirveitarar – hjartaliga tillukku og bestu eydnu við arbeiðnum, segði Annika Olsen, borgarstjóri, at enda.
Kelda: Tórhavnar Kommuna
SáH


text:
Gerandisdagurin á Marine Harvest
Aling
Uppgávurnar í alivinnuni fevna um allar tættir innan havbúnað og djóralæknafrøði, eins og teknikarar á øllum stigum, fóðursamskiparar, framleiðsluætlan og -leiðslu, heilsu og trygd, góðsku, slakt og so framvegis.
Okkara alibrúk eru í Noregi, Kili, Kanada, Írlandi, Skotlandi og Føroyum.
Søla og Marknaðarføring
Okkara sølu- og marknaðardeild fevnir um sølu, rávøruhandil, ráðlegging, logistikk, marknaðarføring, branding, vørumenning og -leiðslu o.s.fr.
Vit hava søludeildir og umboð í Noregi, Fraklandi, Belgia, Niðurlondum, Spania, Italia, Týsklandi, Bretlandi, Póllandi, Kekkia, Japan, Taivan, Suðurkorea, Kina, Singapor, USA, Kanada og Føroyum.
Alifóður
Okkara fiskafóðurdeild liggur í Bjung í Noregi, har okkara alifóðurverksmiðja varð liðug í 2014. Í løtuni eru 48 fólk í starvi á deildini, sum væntandi fer at økja framleiðsluna til 260.000 tons um árið. Uppgávurnar í alifóðurframleiðslu fevna um keyp, føðsluáseting, føðitrygd, góðsku, logistikk, eftirlit, framleiðslustjórn, verksmiðjustøðu o.a.
Gransking og menning
Okkara granskingar-, menningar- og tekniska toymi hevur høvuðsskrivstovu í Bergen, men starvast tætt saman við okkara altjóða rakstrareindum frá alifóðri, kynbótararbeiði, aling, umframt sølu og marknaðarføring.
Uppgávurnar í gransking og menning fevna um umhvørvi og burðardygd, fiskaheilsu, vørudygd, føðitrygd, fóður og føðslu, framleiðslutøkni, alitøkni og kleking og arvafrøði.
Fyrisiting
Okkara høvuðsskrivstova og fyrisitingarleiðsla heldur til í Bergen í Noregi. Onkrar funktiónir hjá høvuðsskrivstovuni eru eisini í Oslo.
Felags virkisuppgávur eru sum heild altjóða og fevna um fíggjarmál, ognarrøkt, KT, løgfrøði, samskifti, tøkni, sølu og marknaðarføring, aling, fóður og HR.
Starvsnæmingar og lesandi
Vit eru altíð opin fyri framsøknum og framskygdum ungum fólkum, sum høvdu dámað at verið við í bláu kollveltingini, The Blue Revolution. Vit hava javnan starvsnæmingar og lesandi í ymsum pørtum av fyritøkuni.
Trýst vinaliga á her fyri síggja verandi møguleikar >>>


text:
Eplafestivalurin 2018
Bussur
Til tykkum ið ikki taka bilin við suður:
Busssamband er millum Skopun og Sand til hvørja fráferð og komu hjá Teistanum, frá kl. 10 til 20.40, 29. septembur 2018.
Skráin
Brellbitar úr skránni
Kl. 12: Eigur tú besta, føroyska eplarættin?
Kl. 14 – 15: Neytalortakappingin
Kl. 16: Fyrilestur um Agroøkologi
Kl. 17.00, 19.00 og 21.00
BORÐHALD Í VELTUNI
Á Eplafestivalinum verður høvi at sessast til búgvið borð í vakstrarhúsinum, sum Veltan í samstarvi við Betri setti upp fyrr í ár.
Leif Sørensen hevur sett saman eina matskrá við 5 rættum, sjálvsagt við føroyskum rávørum og grønmeti frá Veltuni.
Forkunnuga borðhaldið hevur sjálvsagt avmarkaða atgongd, og verður tí endurtikið tríggjar ferðir leygardagin 29. september kl. 17.00, 19.00 og 21.00.
ATGONGUMERKIKeyp atgongumerki her!
Høvi verður at keypa vín og øl afturvið á staðnum.
Hvar vóru víkingarnir fyrst? Á Sandi!
(eru vit mong sum meta…)
Og nú koma teir aftur! Víkingar skipa fyri leiki og spæli á Eplafestivalinum, fyri stór og smá!
Berserk kallast hesi dugnaligu fólk við eldhuga fyri søgu og fornum siðum. Kom og spæl við!


text:
Steinar Patursson
09.07.2017 - 17:16
Ítróttur > Ítróttur > Tennis
Hóast Caroline Wozniacki var bert tvær servur frá at verða sligin út úr triðja umfari í Wimbledon í gjár, so megnaði hon at gera eitt rimmar come-back og vann dystin móti estisku Anett Kontaveit 3-6 7-6 6-2.
Eftir at hava vunnið fyrsta sett 3-6 var Kontaveit á odda 4-5 í settum og 30-0 í egnari servu. Sostatt var hon einans tvey stig frá at spæla seg víðari til fjórða umfar, og líkt var til, at Wozniacki skuldi heim.
Men Wozniacki helt høvdinum kalt og vann gameið. Hóast Kontaveit vann eitt game aftrat, so noyddi Wozniacki hana út í ein tie-break, ið hon vann 7-3.
Í síðsta setti hevði Wozniacki veruliga funnið formin aftur, og hon gjørdi skjótt av og vann settið við úrslitinum 6-2.
Í morgin møtir Wozniacki amerikansku Coco Vandeweghe í áttandapartsfinaluni. Tann dysturin byrjar klokkan 12:45.


text:
Á aðalfundi í ríðisambandinum herfyri, boðaði formaðurin Hjalmar Petersen frá, at hann ikki tók við afturvalið.
Tí skuldi nýggjur formaður veljast og Ríðisambandið hevur nú skipað seg við Brandi í Dali sum nýggjum formanni.
Brandur í Dali umboðar Føroya Ríðingarfelag í Ríðisambandinum og formaðurin er samstundis stjórnarlimur í ÍSF.
Ríðisambandið er sersamband undir ÍSF, og endamálið er at fremja ríðing sum ítrótt.
Nýggja nevndin í Ríðisambandinum sær soleiðis út:
Formaður, Brandur í Dali - Føroya Ríðingarfelag
Næstformaður, Zacharias R. Jacobsen - Vága Ríðingarfelag
Nevndarlimur, David Nordendal - Føroyskt Íslandsrossafelag